abandonaturiko sofa batean tony sandovalekin Nola sortu zen Cadáver y sofa moduko komiki bitxia egiteko ideia?\nEsperimentatu eta istorio intimista bat kontatzeko modua da, komikiarekin zuzenean zerikusia ez duten irakurketetan eta irudi iradokitzaileetan oinarrituta..\nOsagarriak izateaz gain irakurketa zabalagoa eskaintzen duten marrazki estilo eta koloreztatze ezberdinen nahasketa dago komikian. Binetak antolatzeko modu berezia erabili duzu gainera...Estilo propio baten bila zabiltza edo lan honek nahasketa horiek behar zituen\nEz, ez da hori, guztia modu naturalean gertatu zen, momentuan atera zitzaidan moduan marraztu nuen eta horregatik batzuetan luma erabili nuen eta beste batzuetan arkatza...momentuko aldartearen arabera.\nKomikiaz ari garenez, marrazkietaz, narratibaz...akatsek interesgarriagoa egiten dute azken emaitza?\nBa begira, (pentsakor geratzen da) uste dut egia dela, eta bada denboralditxo bat horri bueltak eman dizkiodala, kasu honetan, eta komikiaren izaeragatik, akats horiek erabilgarriak suertatu zitzaizkidan, akatsek bide alternatiboak ireki, ezustekoak eman eta itxura ezberdina, again arraroagoa lortzeko aukera ematen dute.\nEl cadáver y el sofa haur istorio bat da, otso gizonena, maitasunaren deskubrimenduarena... baina haurrentzat baino helduei zuzendua dago ez?\nHala da bai. Haurrei zuzenduriko ipuinen formatua du baina helduei zuzendua dago. Ipuin molde hori aproposa iruditu zitzaidan ez duzulako halako istorio gogorrik gisa honetako formatuan espero.\nZein proiektu duzu orain eskuartean?\nOraintxe bertan Nocturno izeneko nire istorio luze eta zaharrena amaitu dut, moldaketa berria egin dut eta 200 orrialdetik gora duen ipuin ilun eta erromantiko bat da. Eta galdetzen duzunez, beti ditut ideiak buruan beste liburu bat egiteko baina oraingoz, agian, beste idazle batekin proiektu ezberdin batean has ninteke lanean.\nMexikon argitaratzeaz gain, AEBetan, Frantzia, Suitza, Belgika, eta Espainia bezalako herrialdeetan ere argitaratu dira zure lanak...kanpoan argitaratzeko aukera gehiago dago orain?\nBeno, ekonomia kontua da. Niretzat lehentasun kontua izan zen, gehiago gustatzen zait estilo europearra, eta bai, errazagoa da Mexikotik kanpo argitaratzea.\nEgun, mundu osoan marrazten da manga, mundu osoan egiten da frantses kutsuko komikia, edo superheroiena edo Hegoamerikako kutsu espresionista duena... Nortasun propioa duen komikigintza batetatik estilo globalizatu batetara pasatzen ari gara?\nBai, orain informazio gehiago dugu. Errazagoa da beste tokietan egiten dena ikustea, baina nire ustez gauzak orain arte bezala jarraituko dute. Gertatzen dena da ageriagoan daudela orain eta estilo jakin batek momentu batean egingo du salto eta besteak beste une batean.\nTHE BALDE 44 OSOA JEITSI. IKUSI FLASHA


2013ko aurrekontuetan herritarren ekarpenak jasotzeko bilerak deituko ditu Udalak urrian | Baleike\n2013ko aurrekontuetan herritarren ekarpenak jasotzeko bilerak deituko ditu Udalak urrian\nBaleike 2012-09-27 14:10\tUdala\tDatorren urteko aurrekontuak zehazteko lanetan hasi da Udala, eta horretarako herritarren ekarpenak jaso nahi ditu. Aurreko lau urteotan egin bezala, herritarrei zuzendutako bilerak antolatuko dira, urrian, nahi duenak bere proposamenak egiteko aukera izan dezan. 2013ko aurrekontuan osatzeko garaian, udaberrian onartutako Plan Ekonomiko Finantzarioa izango da ardatza. Plan honek zehazten du hurrengo hiru urteetan Udalak izan ditzakeen gehienezko gastuak zenbait arlo edo kapitulutan. Muga hori aintzat hartuta, hainbat bilera deituko ditu Udalak urrian.\nAldaketak parte hartzeko prozesuan\nAurreko lau urteetako esperientzian oinarrituta, zenbait aldaketa egin dituzte parte hartzeko prozesuan. Alde batetik, aurten Udalak berak eramango du aurrera prozesua, kanpoko enpresarik kontratatu gabe. “Aurten, inolako bitartekaririk gabe zinegotzi eta teknikariek gidatuko ditugu bilerak. Aurreko lau urteetako esperientziak horretarako babesa ematen digu”, jakinarazi du parte hartze zinegotzi Maitane Agirrek.\nBilerak arloka antolatuko dira: gizartea, kultura, hirigintza, turismoa… Departamentu bakoitzarekin bi bilera izango dira: lehen bileran, departamentuko zinegotziak eta teknikoak esplikatuko dute dirua zertan gastatzen den, zein den egoera orokorra. Bigarren bueltan, 15 egunen buruan, herritarrek beraiek izango dute 2o13rako proposamenak egiteko aukera.\nArlokako bilera horiez gain, prozesuaren hasieran, bilera bat egingo da ogasuneko arduradunekin. Hauek aurrekontuen inguruko azalpen orokorrak emango dituzte: aurrekontuak zer diren, nola antolatzen diren, zer atal dituzten… Oinarrizko kontuak, herritarrek hobeto uler dezaten zer diren udal aurrekontuak.\nAzkenik, Artadi, Oikia eta Narruondo auzoetan bilera bana egingo da. “Bilera hauetan auzoetako eskaera konkretuak jasoko ditugu”, argitu du Agirrek.\nBileretara joan ezin dutenek badituzte proposamenak egiteko beste bide batzuk. Alde batetik, zumaia.net webgunean atal berezia izango du parte hartze prozesuak, eta bertan bilera bakoitzean azaldutako informazioa eskuratzeko aukera izango da –udaletxean bertan ere bai–, eta baita ekarpenak egiteko txokoa ere. Komunikazioa@zumaiakoudala.net helbidera ere bidal daitezke mezuak.\nHorretaz gain, aurreko urteetan bezala, Udalak postontziak jarriko ditu: Alondegiako sarreran (Erribera kaleko sarreran) eta Artadi, Oikia eta Narruondon. Udaletxean bertan ere bai.\nDatorren astean, Udalak herriko etxe guztietara inkesta bat bidaliko du, zenbait proiektu edo egitasmoren inguruan galdetuz. Horrela, herritarren iritzia jasotzeko beste bide bat urratu nahi da.\nHirigintza eta zerbitzuak (Alondegian)\nEuskara eta hezkuntza (Alondegian)\nGizarte zerbitzuak (Brankan)\nTurismo eta merkataritza (Alondegian, 20:00etan)\nBerdintasuna, gazteria, aniztasuna, parte hartzea (udaletxean)\nBilera guztiak 19:30ean izango dira (Turismo eta merkataritza arlokoa izan ezik).


Aldundiak 50.000 euro erabiliko ditu,kirolaren eliterako bidea egiteko, kirol-probetan parte hartzen duten Bizkaiko kirolarientzat - Área de prensa - Bizkaia.eus\nAldundiak 50.000 euro erabiliko ditu,kirolaren eliterako bidea egiteko, kirol-probetan parte hartzen duten Bizkaiko kirolarientzat\n2019(e)ko urtarrilaren 05(a) 10:30\nLaguntza hauen eskabideak 2019ko urtarrilaren 15etik ekainaren 30era bitartean aurkeztu ahal izango dira, kategoria hauetako probetan parte hartzeko: kadeteak, gazteak, junior eta absolutua. Programa hau 2017an martxan jarri zenetik, 49 kirolarik jaso dituzte laguntzak.\nBizkaiko Foru Aldundiak 50.000 euro erabiliko ditu Bizkaiko kirolariek 2019an egiten diren banakako edo binakako kirol probetan parte hartzeagatik dituzten gastuak (izen ematea, egonaldia, bidaiak eta mantenua) partez finantzatzeko.\nDiru-laguntzen lerro honen helburua da Bizkaiko kirolariei aukera ematea titulua ematen duten, titulurako puntuatzen duten edo goragoko maila baterako sailkapena lortzeko diren lehiaketetan parte-hartzeko, halakoetan parte hartzea beharrezkoa baita kirolariak kirolaren elitera heltzeko.\nProbak kategoria hauetakoak izan behar dira: kadeteak, gazteak, juniorra edo absolutua.\nDiru-laguntzaren eskabideak Bizkaiko Foru Aldundiaren Kirol Zerbitzuaren bulegoetan aurkeztu behar dira, edo, bestela, Bizkaiko Foru Aldundiaren egoitza elektronikoaren bidez www.ebizkaia.eus/eu/hasiera. Eskabideak aurkezteko epea 2019ko urtarrilaren 15ean hasiko da eta 2019ko ekainaren 30ean amaituko da.


Ekialdeko Errege Magoen gutun bat jaso dugu udaletxean - Orioko Udala\nUrriak 18, 2018\nHarrituta daude, orain artekoak Talai Mendiko lagunekin oso ondo funtzionatu baitu eta esan digute harrera bikaina antolatu izan dietela beti. Esker onez azaldu dira hiru Errege Magoak, urte luze hauetan guztietan Talai Mendikoek egin duten lana estimatuz.\nUlertzen dute, urteak aurrera joan direla eta Talai Mendiko lagunek beste lan batzuei ere arreta jarri beharrean daudela. Horregatik guztiagatik, hiru Errege Magoek laguntza bila idatzi digute udaletxera, alegia, aurtengo errege kabalgata antolatzeko ea herritar talde bat osatzeko moduan izango garen galdetuz.\nHonen inguruan hitz egiteko, urriaren 23an bilera bat antolatuko dugu Kultur Etxean, arratsaldeko 19:00etan. Bertan, Erregeen konfiantza osoa duen pajea egongo da, eta beren eskakizunaren nondik norakoa azalduko dizue. Bilerara herritar asko gerturatzea espero dute, beren laguntza eta parte hartzea ezinbestekoa izango baita kabalgataren ohiturari eusteko.\nBilera horretatik sortu daitekeen ekimenaren berri izateko gogotsu gelditzen direla jakinarazi digute hiru erregeek beren gutunean, Orioko bidea lehenbailehen bideratzeko.\nKultura / Turismo Zinegotzia


Cookie-ak | VIA\nCookie-ak fitxategi txikiak dira, letrak eta zenbakiak izaten dituzte normalean, eta gailu batean deskargatzen dira erabiltzaileak webgune batera sartzen diren bakoitzean. Modu estentsiboan erabiltzen dira, webguneek eraginkortasun handiagoz funtziona dezaten lortzeko. Erabiltzaile baten arakatzaileak webgune jakin bat kargatzen duen bakoitzean sortzen dira cookie-ak. Webguneak informazioa bidaltzen dio arakatzaileari, eta azken horrek testu-fitxategi bat sortzen du. Erabiltzaileak webgune bera berriz bisitatzen duen bakoitzean, arakatzaileak fitxategia berreskuratu eta webguneko zerbitzarira bidaltzen du. Cookie-ek hainbat funtzio dituzte: besteak beste, erabiltzailearen lehentasunei buruzko informazioa jasotzea eta gogoratzea, erosketako orga erabiltzea eta, oro har, erabiltzaileari webgunea erabiltzea erraztea.\nCookie-ak erabiltzen ditugu funtzio jakin batzuk burutzeko, besteak beste:\nWebguneko nabigazioa eta haren funtzioen erabilera erraztea, esperientzia ezin hobea eskaintzeko.\nArakatze-funtzio pertsonalizatuak eskaintzea webgunean.\nWebgunearen erabilerari buruzko informazioa biltzea, horrela, esperientzia hobea eskaini ahal izan dezagun, erabiltzaileentzako interesgarriagoak diren alderdiak ebaluatuz eta bisitatzen gaituen bakoitzean haren datuak gogorarazteko.\nHona hemen cookie motak:\n_ga Google Analytics 2 urte Erabiltzaileak bereizteko erabiltzen da.\n_gat Google Analytics 24 ordu Eskaeren portzentajea mugatzeko erabiltzen da.\ncookie-law Berezkoa 2 hilabete Erabiltzaileak cookie-en erabilera onartzeko cookie-a.\n1. mota: Guztiz beharrezkoak diren cookieak\nCookie hauek beharrezkoak dira erabiltzaileek webgunea arakatu ahal izateko eta hainbat funtzio baliatzeko, hala nola eremu seguru batera sartzeko behin eta berriro saioa hasi behar izan gabe eta saioak iraun duen bitartean orrialde bakoitzean burututako ekintzak gogoratzeko. GARRANTZITSUA: Cookie horiek gabe ezin dugu bermatu webgunearen errendimendua edo saioak iraun bitartean lineak duen segurtasuna.\nErrendimendu-cookieak erabiltzen ditugu, zehazki Google Analytics-enak, erabiltzaileek gure webgunean egiten duten erabilerari buruzko informazioa biltzeko. Besteak beste, honako datu hauek biltzen ditugu: webgunean egindako klikak, bisitatutako web-orrialde kopurua, saio bakoitzaren iraupen eta akats-mezuak. Datu horiek webgunea hobetzeko eta erabiltzaileei esperientzia hobeagoa eskaintzeko balio dute. Google Analytics-i buruzko informazio gehiago jaso nahi baduzu, egin klik hemen. Horrez gain, litekeena da aldizka erabiltzaileek webgunea nola erabiltzen duten jakiteko informazioa biltzea, Google Analytics-en antzeko beste errendimendu-cookie batzuen bidez. Cookie horiek erabilita biltzen dugun informazioak honako datu hauek barne har ditzake: erabiltzailearen IP helbidea eta arakatzailearen nahiz domeinuaren inguruko informazioa. Datu horiek modu bateratuan eta anonimoan biltzen eta aztertzen dira.\nFuntzionaltasun cookie-ei esker erabiltzaileek webgunean egiten dituzten aukeraketak gogoratu ditzakegu, hala nola erabiltzailearen izena, hizkuntza eta lehenespenak. Informazio horri esker, gure erabiltzaileei funtzio pertsonalizatuagoak eskaini diezaiekegu webgunea arakatzen ari diren bitartean.\n4. mota: Cookie publizitarioak eta pertsonaliztuak\nGure webgunean cookie horiek erabiltzen ditugu intereseko iragarkiak eskaini ahal izateko. Erabiltzaileak web-orrialdean egindako jardueren inguruko informazioa biltzen eta biltegiratzen dute, besteak beste: arakatutako orrialdeak, erabiltzaileek hautatutako artikuluak eta estekak, nabigazio-ohiturak eta abar. Halaber, erabiltzaileek webguneetan egindako mugimenduak arakatzen dituzte, webguneko iragarki-kopurua mugatu ahal izateko edo iragarkiak errepikatzea saihesteko eta kanpaina publizitarioen eraginkortasuna ebaluatu eta, horrela, erabiltzailearen esperientzia hobetzeko. Gainera, cookie horietako batzuk ordenagailuan gelditu daitezke, eta hirugarrenek publizitate xedeetarako erabil ditzakete, aldez aurretik erabiltzaileak horretarako baimena eman badu. Hori gertatzen da bisitatutako webgunean beste webgune baten edukia erakusten denean edo “partekatu” botoia sakatzen denean eta ordenagailuak hirugarrenen cookie-ak jasotzen dituenean. Hirugarren horiek sare sozialean hornitzaileak izan daitezke, Facebook eta YouTube, esaterako, eta erabiltzaile sozialen eta kontsumitzaileen iritzien webguneak, Reevoo adibidez. Halakoek erabiltzaileei eta guri eskaintzen dizkiete zerbitzuak. Cookie horiek aukera ematen dute hirugarrenek informazioa bildu eta biltegiratzeko, esaterako: erabiltzaileen lehenespenak eta bisitatu dituzten orrialdeak. Hori guztia publizitate helburuekin edo zerbitzuak hobetzeko asmoz. Gogoratu guk ezin ditugula hirugarrenen cookie-ek kontrolatu eta, beraz, ez dugu horien gaineko inolako erantzukizunik hartuko. Bisita itzazu hirugarrenen webgune hauek cookie-ei buruzko haien politikaren berri izateko:\nNola ekidin cookien erabilera\nCookie-en erabilera ekidin dezakezu arakatzailearen konfigurazioa aldatuz. Cookie-en erabilera onartzen baduzu, baina geroago aktibatu nahi baduzu, ezarritako cookieak ezabatu eta zure arakatzailearen konfigurazioa alda dezakezu, etorkizunean blokeatzeko. Cookie-en kontrolari buruzko informazio gehiago jaso nahi baduzu, bisitatu:\nWeb-orrialde horietan arakatzaile gehienak konfiguratzeko informazioa jasoko duzu. Nola desaktibatu Google Analytics-en cookie anonimoak: Google Analytics-en plug-ina instalatu dezakezu arakatzailean, webguneak ez diezaion zure bisitei buruzko informaziorik bidali Google Analytics-i. Informazio gehiago jaso nahi baduzu, bisita ezazu: www.google.com/analytics/learn/privacy\nGARRANTZITSUA: Gure webgunearen erabilgarritasuna eta prozesuak hobetzeko edo gaitzeko erabiltzen dira cookie-ak. Cookie-ak desgaitu edo ezabatzeak eragotzi egin dezake erabiltzaileek webgunearen funtzioak erabiltzea, edo arakatzaileak hasieran diseinatutakoa ez den beste modu batean funtzionatzea.\nErabilera politika; aldaketak cookie-ei buruzko politikan\nCookie-ei buruzko politika hori hainbat hizkuntzatan idatzita dago. Politika honen gaztelaniazko bertsioaren eta gainerako hizkuntzen bertsioaren artean alderik baldin badago, gaztelaniazko bertsioak izango du lehentasuna. Cookie-ei buruzko politika honek cookien erabilera eta webguneak bildutako informazio oro arautuko du, hirugarrenen cookie-ak kontuan hartu gabe. Bere jurisdikzioan aplikatu beharreko legeriak ahalbidetzen duen heinean, Araba Marketek eskubidea du cookie-ei buruzko politika edozein unetan aldatzeko. Hori dela eta, webgunea aldizka bisitatzea gomendatzen dizugu, eguneraketak egiaztatzeko. Cookie-ei buruzko politika honen aldaketek eragina izango dute behin webgunean argitaratzen direnean.


Alarma-egoerari zuzenketa aurkeztu dio EAJ-PNVk deseskalatze prozesuaren kudeaketa autonomia erkidegoekin elkarlanean egitea proposatzeko\nDiputatuen Kongresuko Euskal Taldeak era berean eskatu du Espainiako Gobernuak trantsizio aldi honetan deitu daitezkeen hauteskunde autonomikoak behar bezala garatzen lagundu dezala, eta hurbiltasun geografikoak lehentasuna izan dezala barrendegi diren udalerrietan.\nEspainiako Kongresuko Euskal Taldeak zuzenketa aurkeztu dio gaur Ministroen Kontseiluak onartutako alarma-egoerari, zeinetan datozen asteetarako deseskalatze-prozesua ezarri den, prozesu hori hobetzeko eta lurralde-eremu bakoitzeko errealitatera egokitu ahal izateko.\nHala, Euskal Taldeak azken asteetan izan duen jarreraren ildo beretik, eta Lehendakariak adierazitakoaren arabera, Euskal Taldeak proposatu du deseskalatze prozesu hori autonomia-erkidegoekin batera kudeatzea.\nZehazki, EAJ-PNVk trantsizio-fase bakoitzean ezartzen diren neurriak "Autonomia Erkidego bakoitzarekin batera" adostea eskatu du, horrela, krisiaren koerabakia eta kogobernantza praktikara eramanez, eta neurri horiek "Autonomia Erkidegoetako Presidenteek aplikatzea,lurralde bakoitzean Estatuaren ordezkari diren heinean".\nEra berean, gaur bertan erregistratu den idazkian, EAJ-PNVk Estatuko erakundeen aldetik beharrezko jotzen duen lankidetza eskatzen dio Gobernuari, autonomia-erkidegoek, gai horretan duten eskumen esklusiboa baliatuz, herritarren segurtasuna bermatzeko behar diren osasun-neurriekin, hauteskundeak deitu eta egin ahal izan ditzaten. Laburbilduz, Euskal Taldeak ondorengo hau eskatzen du: "Alarma-egoera indarrean egoteak ez dezala inolako eragozpenik jarri autonomia-erkidegoetako parlamentuetarako deitutako hauteskundeak garatzeko beharrezkoak diren hauteskunde-jarduerak garatu eta gauzatzeko".\nEAJ-PNVk barrendegi diren udalerrien kezka ere jaso du bere zuzenketan, deseskalatze-prozesuan zehar "inguruan duten probintziari dagokion tratamendua jaso dezaten, baina ez dadila oztopo izan probintzia hori beste autonomia-erkidego batekoa izatea".\nProposamen horiek onartzearen arabera erabakiko du EAJ-PNVren Euskal Taldeak Espainiako Gobernuak alarma-egoera laugarren aldiz luzatzea ala ez erabakiko den osoko bilkuran emango duen. Hemendik aurrera geratzen diren orduetan EAJ-PNVk zuzenketa horiek onartzea ahalbidetuko duen akordio bat lortzeko lana egingo du, eta negoziaketa prozesu horretan malgutasunez jokatzea eskatu dio Espainiako Gobernuari.


Jesus Loza: «Giro ona dago jada, eta badira baldintzak gerturatzeak egiteko» | Politika | Berria\nJesus Loza. Espainiako Gobernuaren EAEko ordezkaria\n«Giro ona dago jada, eta badira baldintzak gerturatzeak egiteko»\nLozak dio bestelako espetxe politika baterako biktimen eta Espainiako gizartearen aldekotasuna lortzea izan duela xede PSOEren gobernuak orain arte. Uste du lortu dutela eta badela egokiera pauso gehiago emateko.\nJesus Lozari (Gasteiz, 1952) 65 urte zituela proposatu zioten Espainiako Gobernuaren EAEko ordezkari izatea. Emazteari aipatu zion, eta erantzun zion ea zoratuta al dagoen. Baina onartu zuen. Kargu horretan dago joan den ekainaren erditik. Erkidegoko instituzio publikoekin lankidetza lortzea du xedeetako bat, eta «ETAren osteko aldian memoria eta elkarbizitza gehiago lantzen saiatzea».\nAsko hitz egiten ari zarete Espainiako Gobernuaren ordezkariok bestelako espetxe politika batez. Tokatu egiten delako?\nLehentasunetako bat delako orain. Norabidea birbideratu behar zaio espetxe politikari. Asko hitz egin dut gobernuaren arduradunekin.\nBarne ministroarekin [Fernando Grande-Marlaska], zuzenean.\nEspetxeetako Zuzendaritzako idazkari nagusiarekin [Angel Luis Ortiz]. [ETAren] Biktimen elkarteekin ere hitz egiten dut, jakina.\nSintonia berean al zarete denok?\nZer pisu izan du horretan PSEk?\nPSE-EE aspalditik ari da esaten bestelako espetxe politika bat behar dela. Berrikusi egin behar da; premia dago. PPk berak ere esaten zuen hori, ETAren bukaera baldintzatzat jarrita. Desegin da ETA, zorionez. Hortaz, koherenteak izan gaitezen esandakoarekin.\nBadira ia bost hilabete ETA desegin zela.\nPP zegoen gobernuan. Handik hilabetera jarri zen PSOE, eta ari da aurrerapausoak ematen.\n«Gerturatzea legezkoa» dela esaten duzu...\nUrrunketa ere legezkoa den bezala. Europako Giza Eskubideen Auzitegiak ez du auzitan jarri Espainiaren politika. Gerturatzea ere legezkoa da. Gauzatu dezagun.\nUrrunketa kasik blokean eta oso denbora gutxian egin zuen Madrilek. Zergatik ez blokean eta azkar gerturatu edo Euskal Herriratu?\nKontuan hartu behar ditugulako sentsibilitate asko.\nBatez ere, ETAren biktimena. Baina Espainiako gizartearena ere. ETAk Frantziako polizia bakarra hil du bere ibilbidean, eta Paris zuhurtziaz ari da jokatzen orain espetxe politikan. ETAk Espainian 800en bat lagun hil ditu, lau mila zauritu, hamar mila estortsionatu...; geuk ere zuhurtziaz aritu behar dugu.\nDenbora behar duzuela, alegia?\nBai. Baina esango nuke panorama argituta dagoela. AVTk eta Covitek PPri eta Ciudadanosi iradoki diete ez ditzatela biktimak erabili, eta ez dute gaizki ikusten gerturatzea, legezkoa dela esan baitute. Gai honetan sozialki ere giroa aldekoa izatea izan da gobernuaren lehen ehun egun hauetako xedea. Ez zen erraza. Gobernu hau norabide batean doa, eta biktimak bide horretan daude. PPk eta Ciudadanosek langa jaitsi dute jadanik, modu nabarmenean. Giro ona dago jada, eta badira baldintzak gerturatzeak modu progresiboan egiteko.\nOrain arte urrats gutxi egin dira.\nBi preso Basaurira ekarri ditugu, txio bategatik preso dagoen bat ere Euskadira ekarri dugu, Altsasuko auziko zazpiak Zaballan [Araba] eta Iruñeko espetxeetan daude dagoeneko, eta beste bi preso gerturatu egin ditugu.\nEsaterako, Etxerat-ek «kea saldu» izana egotzi dio gobernuari.\nEman dizudan kopurua ez dago gaizki hasteko. Badakit batzuek azkarrago joan nahi dutela, baina gobernuak giro bat sortu beharra zeukan. Nahiko nuke guztiek hori ulertzea. Lasai eta banan-banan joango gara pausoak ematen.\nZer da «lasai»?\nEz dugu eperik jartzen. Kopuru aldetik ere ez dugu ezer aurreikusia.\nEz al zaizu iruditzen urrunketagatik trafiko istripuen arriskua handiagoa dela? Eta adineko askok ezin dituzte etxekoak bisitatu.\nSaiatuko gara pausoak ahal den azkarren ematen, baina sentsibilitate denak kontuan hartuta. Asko sufritu da azkeneko 50 urteotan.\nGerturatzea legala izanik, ETAren biktimei zertan eragingo lieke presoak etxetik gertu egoteak?\nNiretzat hau da funtsezkoena: biktimak gobernuaren bide berria laguntzen ari dira. Hori garai batean pentsaezina zen. Oinarri sendoa da. Eman diezaiogun balioa. Behin hori aipatuta, zera: biktimen elkarteek ez digute baldintzarik aipatu presoen gerturatzeez.\nConsuelo Ordoñezek (Covite) joan den uztail hasieran BERRIAn: «Presoak hurbildu nahi badira, gobernuek ezarritako baldintzak bete behar dira. [...] Guk bakarra eskatu dugu: ETAren arbuioa».\nIzan dira gerturatzeak, eta ez da arazorik sortu. Hurbilketarako, presoak ez du zertan bete lege baldintzarik; aldiz, onuretarako bai.\nZergatik hitz egiten duzue gerturatzeaz eta ez Euskal Herriratzeaz? Espainiako legediak dio presoak etxetik gertueneko kartzelan egon behar duela.\nGizarteratzea da helburua, eta prozesu bat egingo da. Presoak lehenik Zuerara [Aragoi] eta Villabonara [Asturias] eramatea aurreikusten dugu. Langraiz bidean berdintsu egin zen; laborategi moduan hartu zen, presoaren gogoeta sakontzeko, eta ondoren ekarri zituzten Euskadira. Ondo atera zen. Antzekoa egingo dugu.\nUrkulluk edo Lehendakaritzak proposatu al dio Madrili presoak EAEtik 250 kilometro inguruko kartzeletara hurbiltzea?\nProposamen hori lehendik du Lehendakaritzak, eta ezagutzen dugu. Norabide horretan goaz.\nLarri gaixorik dagoen presoak kartzelan egon behar du, ala baldintzapean aske?\nEspetxeetako Zuzendaritzaren osasun txostenak badio larri dagoela gaixo, baldintzapean aske.\nHaientzat lege aldetik badaude aukerak baldintzapean aske geratzeko: espetxe legediaren 104.4 artikulua, edo Zapateroren garaian aplikatu zen 100.2.a.\nGobernu instantzietatik ez da ikusi orain arte libre uztea baldintzapean. Baina presoak jo dezake Auzitegi Nazionalera, Zaintza Epailearengana; ez zen lehen aldia izango.\nKepa Arronategi preso eria Almeriatik Zuerara gerturatu dute. Zergatik ez Euskal Herrira?\nHark daukan gaixotasunari buruzko espetxe unitaterik onena Zaragozan [Aragoi] dagoelako.\nUnitate hori Gasteizen balego, Zaballan al legoke preso hura?\nBai, inolako zalantzarik gabe.\nLehen graduan egonik ezin da legebidea jarraitu. Euskal presoen %90 inguru lehen graduan dira.\n[EPPKren] 2013ko abenduaren 28ko adierazpenaren ostean, presoek egin zuten saio bat, baina denek paper bera aurkeztu zuten, eta kontua ez da hori. Presoak indibidualki aztertzen dituzte, eta erabakiak banan banakoak dira.\nAri al dira orain, zuen ustez? EPPK-koen bi gradu aldaketa baino ez dira gertatu udan, eta eskaera asko ukatu dizkiete.\nEgia da kartzelako lanak egiten ari direla, eta aurrerantzean ikusiko ditugu gradu progresio gehiago.\nBatetik, «bereziki arriskutsuak» izateagatik ezartzen diete presoei lehen gradua. ETA desagertu da. Bestetik, ustez erregimen arruntera (bigarren gradua) eta irekira (hirugarrena) egokitzen ez direlako ere ezartzen diete. Estatuan preso sozialen %2 daude lehen graduan. Euskal presoek haien aldean hain portaera desberdina al daukate espetxean?\nETAk diziplina jakin bat ezartzen zien presoei: batere ez kontuan hartzea espetxeko legedia. Preso sozialek ez dute hori egiten. Baina gauzak aldatzen ari dira, ETA desagertu baita. Presoek nahikoa dute kartzelan jarrera ona izatea.\nLehen gradutik aurrera lege baldintza batzuk dituzte presoek gradu progresiorako edota onuretarako. Zuek azpimarratzen ari zarete lehen gradukoek ere izan behar dutela jarrera jakin bat.\nETAk jarduera armatua utzi zuen 2011n, baina ez zen izan autokritika bat. Garaituta zegoen, eta erabaki hura hartu zuen. Orain presoek ETA desagertzearen alde bozkatu izana positiboa da, eta, lehen gradutik bigarrengora pasatzeko esaten badute hori egin dutela, pauso garrantzitsua izango da.\nBeraz, Madrilek ondoren eskatuko al lieke autokritika?\nBai. Jarrera batez ari gara, azken batean. Hau da, aitortzea hiltzea gaizki egon zela, injustizia bat izan zela. Garrantzitsuena ez da hitza bera, baizik eta jarrera. EPPK-k bere bi marra gorrietako batean damua jarri du, baina damua agertu gabe egin daiteke autokritika. Gainera, ezkerraren ikuspuntutik, iraultzaileagoa da. Eta espetxeko legedian, exijentzia bat da.\nAlde horretatik, etxeko lanak jarri nahi dizkiozu Sorturi.\nSortuk bere estatutuetan etorkizunerako indarkeriaren zilegitasun eza defenditu zuen, eta ongi iruditzen zitzaidala esan nuen bere garaian —Eusko Legebiltzarrean nengoen—. Dena dela, Sortuk ez du esan noiztik zen ilegitimoa ideiengatik pertsona bat hiltzea. Ez bada zilegi biharko egunerako, iraganean ere ez zen. Presoentzat oso garrantzitsua litzateke Sortuk autokritika hori egitea, haiek gauza bera egiteko. Sortuk eskaini ahal die aterkia; izugarri lagunduko lieke.\nEta Madrilek autokritikarik egin beharko al luke?\nNi gobernuaren ordezkaria naiz, eta errefusatu izan ditut Triple A, BVE, GAL... Berriro errefusatzen ditut. EAEko polizia gehiegikerien legea ere oso argia da. Torturaren aurkako adierazpenak ere egin izan ditugu guk. Ados jartzeko, ezker abertzaleak ETAren terrorismoa ere gaitzestea falta da.\nRafael Verak eta Jose Barrionuevok hamarna urteko espetxe zigorra zuten GAL auziagatik, eta hiruna hilabete egin zituzten preso. Indultu partziala jaso zuten, eta kalera, autokritikarik egin gabe, barkamena eskatzeke eta justiziarekin kolaboratu gabe.\nTratamendu bat izan zuten estatuaren aldetik, baina baita ETA pm-koek ere 1980ko hamarkada hasieran. Salbuespenak egon dira alde batean zein bestean. ETAk aukera asko eduki ditu arazo hau konpontzeko —azkena, Loiolan [2005-2007 prozesua]—, eta beti uko egin izan dio. Haren erantzukizuna da hori, ez estatuarena.\nUrte batzuetara, 7/2003 legearen eraginpean dagoen presoen multzo bat geratuko da kartzelan. Salbuespen legetzat joa dute euskal eragile batzuek. Erreformatzearen alde al zeundeke?\nEgun, ezin da aldatu, jihadismoaren eta krimen antolatuaren presoak ere badaudelako. Baina aplikazio malgua bilatu daiteke. Espetxe legediak aukera asko ematen ditu gizarteratzea ahalbidetzeko.\nNabarmena da baietz, baina borondate ona guztiek behar dute.\nDuela hiru urte, Lokarriren agurra zela-eta BERRIAren mahai inguru batean parte hartu zenuen, eta zenioen euskal presoen auzia konpontzeko presoekin eta ezker abertzalearekin hitz egin behar dela. Ari al zara edo zarete?\nGobernuaren [EAEko] Ordezkaritza ez da ari ezker abertzalearekin hizketan. Alderdiak bai.\nFrantziako zigor urteak Espainian batzearen alde al zaude?\nEuropako Giza Eskubideen Auzitegiak ebatziko du auzia.\nEuropako 2008/675 erabaki esparruak urte horiek kontuan hartzeko dio. Parot II izan al daiteke?\nEpaia ateratzen denean, onartu egin beharko dugu denok. Parot doktrinan estatuaren aurkakoa izan zen epaia, eta bete egin zuen.\nEAEn, noizko espetxe eskumena Eusko Jaurlaritzari Madrilek?\nHizketan ari dira. Estatutua betetzearen alde nagoenez, espetxe eskumena ematearen alde nago.\nEta zaintza epailea tokiko epaitegietara pasatzearen alde?\nGaur egun, Auzitegi Nazionalean dago epaile hori, eta ondo ari da. Gauzek ongi funtzionatzen dutenean, ez naiz aldaketa zalea.\nMadrilen izango al zara urriaren 1ean Espainiako eta Frantziako gobernuen ekitaldian?\nBai. Frantziari eskerrak emango dizkiogu ETA garaitzeko egindako lan ikaragarriagatik, eta biktimak omenduko dira. Eta, hortik aurrera, elkarbizitza geratuko zaigu.\nZer diozu EAJk eta EH Bilduk EAEko estatutu berriaren oinarriei buruz lortu duten akordioaz?\nNik konfiantza dut Urkullu lehendakariarengan. Duela bi aste legebiltzarreko saioan ere adierazi zuen estatutu berriaren egitasmoak bideragarria izan behar duela. Zer da bidegarria izatea? Legearen barrukoa izan behar duela. EAJk eta EH Bilduk adostutako oinarriak aztertuta, argi eta garbi dago ez dela konstituzionala. Lehendik badaude legezkotasuna gainditzen duten testuak, eta badakigu zer bukaera izan zuten; Urkulluk ere esan du horixe bera. Orain dela urte askotatik ezagutzen dugu elkar Urkulluk eta biok; aitortza pertsonal garrantzitsua diot.\n39 urte beteko ditu Gernikako Estatutuak. Bete gabe dauka Madrilek. Beteko al du inoiz?\nFalta dira eskumen batzuk, baina ia guztia emanda dago. Urkulluk legebiltzarreko bere hitzaldian %90 kudeaketari buruz jardun zuen, eta gestio hori estatutuari esker egiten da. Gainera, Europan autogobernurik handiena daukan erkidegoa dugu.\nEspainiarentzat zer eskumen da emateko zailena?\nGizarte Segurantzarena da konplexuena. Jaurlaritzak, orain dela urte batzuk arte, eskumena osorik eskatzen zuen. Horrek estatuko kaxa bakarra haustea ekarriko luke. Orain Gizarte Segurantzaren kudeaketa da eskatzen dena, eta horrek hitz egiteko aukera ekarri du. Hala ere, konplexua da, eta denbora asko beharko dugu. Falta direnen artetik, espetxeetakoa eta biak dira funtsezkoenak.\nZure aurrekoa (Carlos Urkijo) helegiteak aurkeztu eta aurkeztu aritu zen. Zer jarrera duzu zuk?\nBetidanik izan naiz elkarrizketa eta adostasun zalea. Ondo hasi gara: lehendik zeuden bi helegite konpondu dira, Jaurlaritzaren onerako; eta estatutuko eskumenen ataskoa bukatu da, eta aurki bi igorriko dira. Lankidetzaren klima ezarri dugu. Guk Auzitegi Nazionalera eraman dugu preso baten Gernikako omenaldi bat, terrorismoa goratu zutelako, baina, bestela, elkarrizketaren bidetik konpondu dira gauzak. Egia esan, uda lasaia izan da alde horretatik, eta, ikusten denez, harrerak eremu pribatuetara eramateko joera dago, herriko tabernetara eta.


Gure bekatuak barkatu eta bere mahaira biltzen gaituen Jesus Jauna, zuekin!\nGaur ez dugu festa berezirik ospagai, igandea bera izan ezik. Eta igandean, gure kristau-bizitza osoari eragiten dion misterioa ospatzen dugu, Jainkoaren Hitza entzunez eta maitasunaren ogia janez. Jaunak berak deituta gaude gaur hemen.\nEsker onez eta bihotzeko pozez ekin diezaiogun ospakizunari.\nHasteko, barrua isildu eta utzi dezagun bizitza errukiaren besoetan.\n– Jesus Jauna, bihotz hautsiak sendatzeko etorria. Erruki, Jauna.\n– Jesus Jauna, bekatariak poztera etorria. Kristo, erruki.\n– Jesus Jauna, Aitaren eskuin aldetik zaintzen gaituzuna. Erruki, Jauna.\nJainkoak bere maitasunean sendatzen gaitu. Eskertu dezagun gizaki berri egiten gaituen Jainkoaren maitasuna.\nJesu Kristok irakatsi zigun bezala, jaunartu aurretik, bat egin dezagun Aita beraren babesean, eta dei egin diezaiogun uste onenaz.\n1) Dabid errege handiak bekatu egin zuen Urias hil eta haren emaztearen jabe eginez. Jainkoak Natan profeta bidaltzen dio Dabidi, bere bekatua aitortu eta damutu dadin. Entzun dezagun!\n2) Paulok esango digu mundu hau salbatua izan dela, ez gizon-emakumeok bete beharreko legeak bete ditugulako, baizik Jainkoak gurutzean guregatik bizia eman nahi izan duelako. Maitasunaren zorakeria itxuragabea!\nSenideok: bere onginahia erakutsi digun zeruko Aitari egiogun otoitz gizon-emakume guztien alde. Eska ditzagun guztientzat errukiaren dohainak.\n* Elizaren alde eta, bereziki, eliz artzainen alde: beren jarrera eta jokaeraz, Jainkoaren maitasuna eta bihotz handia adieraz ditzaten gizon-emakume guztien aurrean.\n* Munduko herri guztien alde (Siria, Irak, Afrika,…): gorrotoak eta zatiketak alde batera utziz, bakea eta adiskidetasuna nagusi daitezen, gizon-emakume guztiok senitarte bat osatzearen poza goza dezagun.\n* Jainkoaren irudi gogorra dutelako eliz bizieratik urrutiratu direnen alde: egiazko Jainko errukitsua ezagutuz, berarekin topo egiteko esperientzia bizi dezaten.\n* Gaixoaldian, bakardadean, kartzelan, erasopean, era batera edo bestera sufritzen ari direnen alde: fededunen laguntzak eta Jainkoaren onginahiak esperantzaz eta ilusioz bete ditzan.\n* Eukaristia honetan elkarrekin biltzeko poza izan dugunon alde: gure bekatuak aitortuz, Jaunaren errukia jaso eta erruki horren berri emaile izan gaitezen eguneroko bizitzan.\nJainko errukior eta barkatzailea, ager zaitez errukior zuregana jotzen duen herri honekin. Erakuts iezaiozu beste behin zure bihotz handi eta gozoa. Jesu Kristo gure Jaunaren bitartez.\nArgi dago Lukasek zer nolako irudia eman nahi digun Jesu Kristori buruz. Gaixoalditik askatzen du, heriotzetik askatzen du eta bekatutik askatzen du. Kristo salbatzaile da, eta bere salbazioaz giza-izatearen alderdi guztiak harrapatzen ditu. Gorputzeko gaitza kentzen badu, arimakoa ere, barnekoa ere, uxatzen du. Eta hori guztia, beraren errukian eta barkazioan oinarritzen da, Aitaren maitasunaren ezaugarri bezala etorri baitzaigu gureganaino. Lukasek sakon eta ugari azpimarratzen du Aitaren errukia bere ebanjelioan (hamaika parabola badu horretaz emana).\nHortxe dauzkagu, bada, bi errealitateak aurrez-aurre: gure aldetik, bekatua; Jainkoaren aldetik, barkazioa. Gizon-emakumeok beti geure bekatuzko eta ahuldadezko esperientzia atergabeko horrekin. Jainkoaren erantzuna, berriz, Kristorengan azaldu zaiguna: maitasuna eta barkamena gailentzen zaizkio gure bekatuari. Badirudi ez dugula aspaldian geure bekatuaz, ezta Jaunaren errukiaz ere hitz egin nahi. Nahiko gustuz kontrakoak gertatzen zaizkigu biak. Eta, hala ere, esan behar da, Ebanjelioaren muin-muinekoak direla biak. Bekatuaren eta errukiaren kontzientzia galdu duen elkarteak nekez jasoko du Berri Ona.\nHor daukagu Dabiden bekatua. Badirudi, gaizki egindakoa baino gehiago dela bekatu egindako horretan agertu duen esker txarra. «Gantzutu zintudan, Saulen eskutik atera, etxea eman, emazteak altzoan ipini...». «Zergatik gutxietsi duzu?». Hurkoari egin dion kalteaz gain, Jainkoaren beraren kontrako bekatua egin du. Hor dago ebanjelioko emakume bekataria ere. Denek dakite bekataria dela. Dabidek eta emakume bekatariak, biek jarrera berdina hartzen dute: «Bekatu egin dut» dio Dabidek. Eta emakumeak ere Jesusen oinetan bere jarrera makurtua erakusten du. Ez da bere burua zuritzen aitzakiatan hasten. Oinetara makurtze horretan damu sakona ikusten da.\nJainkoak bihotz barkatzailea du. Jainkoak barkatu egiten du. «Barkatu dizu Jaunak». Ebanjelioan, berriz, fariseuaren jarrera eta Jesusena elkarren kontrakoak dira. Jainkoak ez ditu gauzak eta, batez ere, pertsonak, lege hotz eta soiletik neurtzen, farisearrek egiten duten bezala. «Barkatuak dituzu bekatuak». Jainkoak bere salbatu-nahiari zintzo eta leial eusten dio. Ez du gizon-emakumeon bekatuaren aurrean ere atzera egingo. Gizakiok eta Jainkoak bihotz oso ezberdina daukagu: ikusi, bestela, bigarren irakurgaia. Guk legetik jokatu eta neurtu nahi izaten ditugu gauzak. Jainkoak, ordea, maitasunetik. «Bere bizia niretzat emateraino maitatu nau».\nAukera aproposa izan daiteke gaurkoa Jainkoaren errukizko irudia azpimarratzeko. Askotan askok esan izan duenaren arabera, oraindik ere jendeak Jainkoaren irudi gogor eta estua dauka. Eta horren errua, gurea da, oso legezale eta estuak izan baikara. Ez da lasaikeria eta zabarkeria tontolo batean erortzearen kontua. Jainkoaren egiazko irudia azaldu behar dugu: errukizkoa, maitasunezkoa, barkaziozkoa, bihozberatasunezko irudi salbatzaile eta askatzailea. Jainkoak, zorionez, ez du guk bezala jokatzen.\nHonek guztiak erakusten dituen ondorioak asko eta handiak dira:\n- Aurrena, bekatu-kontzientzia. Eta, ondorioz, apaltasuna. Bai bakarka eta bai elkarte bezala ere, bekatariak gara. Jesu Kristoren jarrerak eta jokalegeak ez ditugu onartu eta geureganatu.\n- Gainera, Jainkoaren errukiaren kontzientzia barneratu behar dugu. Jesu Kristoren garaipenean errukia eman zaigu bete-betean.\n- Erruki hori barkazioaren sakramentuan ematen zaigu batipat; Elizan. Eliza dugu barkazioaren emaile. Gaurko Elizak eta eliz elkarte bakoitzak ahalegin handi bezain serioa burutu beharko genuke aitortza sakramentua bere onenean berreskuratzeko.\n- Horren ondorioz, guk ere barkatzen ikasi behar dugu. Fariseuen bihotz kaxkarraren ordez, Jesusen bihotz handiaz jantzi behar dugu. Gure herriak ere barkatzen ikasi behar du. Une honetan, beste behin, gure herrian beldurra eta mehatxua gailendu zaizkigu. Berriro ere gorrotoa eta gogorkeria nagusitzen ari zaizkigu. Fededunok eraman beharko genuke gizartera barkazioaren eta harreman adiskidetuaren mezu berria.\n- Eta azkenik beste puntu bat azpimarratzekoa: emakumearen duintasuna. Gaurko ebanjelioaren azkenean, emakumeak Jesusen ikasle eta jarraitzaile eginak ikusten ditugu, ohikoa zenaren kontra. Jesusek mezu berria eman zuen emakumearekiko harremanean ere. Gaurko gizarteak, eta gehiago gaurko Elkizak, badute emakumearekiko harremanean zer aldatua eta zer egina. Ez genuke puntu hau balio gutxikotzat hartu behar. Noiz lortuko du emakumeak zor zaion duintasuna eta erabakiak hartzeko lekua?\nGoazen Eukaristia ospatzera. Ebanjelioko emakumeak bezala, Jesusen mahaian apaldurik jaso dezagun jainkoaren maitasun-dohain betea.


Decatur konderria (Indiana) - Wikipedia, entziklopedia askea.\nDecatur konderria (Indiana)\n39° 18′ N, 85° 30′ W / 39.3°N,85.5°W / 39.3; -85.5Koordenatuak: 39° 18′ N, 85° 30′ W / 39.3°N,85.5°W / 39.3; -85.5\n964,95 km2 (%99.8)\n1,96 km2 (%0.2)\nDecatur konderria (ingelesez: Decatur County) Indianako konderri bat da, Ameriketako Estatu Batuetan. Hiriburua Greensburg da. 2010eko zentsuaren arabera 25.740 biztanle zituen, Decatur kilometro koadroko azaleran.\nDecatur konderriak 966.9 kilometro koadro ditu. Horietatik 1.96 ura dira. Beste 964.95 lurra dira. Biztanleria dentsitatea 26,62 da.\n2010eko zentsoan bizi ziren 25.740 pertsonetatik 25.222 txuriak edo hispanoak dira. Horietatik hispano edo latino kategorian 426 dira. 76 beltzak edo afroamerikarrak. 36 amerikar natiboak ziren eta 7 Hawaii edo Pazifikoko irletako natiboak. 178 asiarrak ziren. Bestelako arraza bat kategorian 25 biztanle daude. Bukatzeko euren burua arraza bat baino gehiagotan 196 pertsonek kokatzen zuten.


Opor klaseak | iritzia | 7K - zazpika astekaria\n90eko hamarkada zen. Oporrak «barkazioak» ziren, lana barkatzen zuten egunak. Batzuk jaioterrira joaten ziren, «al pueblo». Pueblorik ez zutenak, herritik gertuen zegoen hondartzara, arroka artean kozinatutako paella jan eta karramarroak harrapatzera.\nOpor klase asko daude. Tere eta Serafin oporretara joan zirenean beren herri txikian denak aztoratu egin ziren. Aurretik sekula ez zuen Terek bere denda txikia itxi. Horregatik aztoratu ziren herritarrak, astebete pasatxoan denda itxita egongo zelako. Hegazkina hartu eta irla batera omen zihoazen. «Ze nezesidade!» esaten zuen kaleko marmarrak.\n90eko hamarkada zen. Oporrak «barkazioak» ziren, lana barkatzen zuten egunak. Batzuk jaioterrira joaten ziren, «al pueblo». Pueblorik ez zutenak, herritik gertuen zegoen hondartzara, arroka artean kozinatutako paella jan eta karramarroak harrapatzera. Baziren oporretara urrutixeago joaten zirenak ere, ez asko hala ere. Giro hartan, Tere eta Serafinen bidaia hura exotiko samarra gertatu zen beren herri txikian. Eta, buelta, zelebrea.\nLehen egunean, hondartzara bidean, etxebizitza batzuk eraikitzen ari ziren ingurune batetik pasatu ziren. Kartel handi bat omen zegoen bertan, langileak falta zirela esaten zuena. Serafini hondartzako lehen egun hura oso luzea egin zitzaion nonbait eta afaritan Tereri aipatu zion igual hurrengo egunean eraikuntza lan horietara joango zela, ea lana ematen zioten. Esan eta egin. Hurrengo egunean bertan hasi zen Serafin lanean, oporrek iraun bitartean. Tere, bitartean, hondartzan eta paseoan ibili zen bakarrik. Eta gustura samar ibiliko zen, herrira bueltan grazia handiarekin kontatzen baitzuen gertatutakoa. Serafin ere gustura, «nik ez dut balio hondartzan botata egoteko...».\nMilaren oporrak ere zelebreak izan ziren. Larunbatero elkartzen ziren lagunak dantzaleku batean eta aste batean huts egin zuen, Tenerifera joan omen zelako oporretan. Hala esan zuen, baina aste osoa eman zuen baserri alboko zelaian eguzkia hartzen, beltzaran jartzeko, Tenerifen egon izan balitz adina. Ez zuen aste samurra pasatu, anai-arreben adar jotzeak latzak izan zirelako. Ederki kostatu zitzaion bere sekretua gordetzea. Baina lortu zuen, eta hurrengo asteburuan dantzalekura agertu zen, beltzaran eta irribarretsu. (Hamarkada batzuk beranduago “Aupa Etxebeste” filma egin zuten eta Milaren etxekoek barre egin zuten, jukutria hori asmatua zegoela esanez).\nOpor klase asko daude. Batzuek egindakoa kontatzen oporretan baino gehiago gozatzen dute; beste batzuek sekulako nagia izaten dute ezer kontatzeko. Batzuentzat espero baino askoz okerragoak izan dira eta beste batzuentzat aldrebes, asko espero gabe ondo samar ibili dira. Batzuek ezin izan dituzte oporrak izan eta beste batzuek ospitaleko aulki batean eserita eman dituzte egunak.\nEta bai, aurretik kontatutako istorioak egiatan gertatutakoak dira.


Aiaramendiko korrikalariak Zugastietako igoeraren puntan - Aiara - Aiaraldea.eus\nAiaramendiko korrikalariak Zugastietako igoeraren puntan\nIzar Mendiguren Cosgaya 2020-09-08 08:57\nAiaramendiko lasterkariek irabazi zituzten emakumezkoen eta gizonezkoen txapelketak. / Aiaramendi\nJulen Ozaetak eta Onditz Iturbek lehenbiziko postuak lortu zituzten, eta Eztizen Duque hirugarrena izan zen Trapagaran Zugastieta lasterketan. Bestalde, Tritoienan (Nafarroa) Leire Baraibarrek lortu zuen txapela.\nAsteburu borobila izan dute Aiaramendiko korrikalariek. Bizkaiko Trapaga herrira hurbildu ziren taldekide batzuk, Zugastietara hain zuzen. Bertan jokatu zen Trapagaran Zugastieta igoera. Sare sozialetan azaldu dutenez, "asteburu bikaina" izan da taldearentzat. Izan ere, Julen Ozaeta izan zen gizonezkoen artean nagusi, 31 minutu eta 16 segunduko denbora markarekin. Emakumezkoen txapelketan podiumaren hiru postutik bi eskuratu zituen Aiaramendik: Onditz Iturbe helmugaratu zen lehena, eta Eztizen Duque hirugarrena. Iturbek 34 minutu eta 42 segundo behar izan zituen ibilbidea osatzeko, eta Duquek 38 minutu eta 44 segundo. Horrenbestez, 6 podium aukeratik hiru eskuratu zituen talde aiararrak.\nTritoienan ere nagusi\nBestalde, asteburuan Tritoienako erronkan aritu ziren Aiaramendiko beste ordezkari batzuk. Nafarroako norgehiagokan Leire Baraibar lasterkaria gailendu zen emakumezkoen artean, 2 ordu eta 19 minutuko markarekin. Iñaki Isasi ere lehiatu zen, baina bederatzigarren postuarekin etxeratu zen arespalditzarra:


Gabonetako XIII. Marrazki Lehiaketa abiatu da Urduñan - - Aiaraldea.eus\nGabonetako XIII. Marrazki Lehiaketa abiatu da Urduñan\nUrduñako Udala 2021-10-26 07:00\nGabonetako marrazki txapelketa abiatu du beste behin ere Urduñako Udalaren Kultura Arloak. Lanak aurkezteko epemuga azaroaren 26a da, 13:30ak baino lehen. Jatorrizko lanak Alondegia Gizarte-etxeko (Foru Plaza 9) harrera-mahaian aurkeztu beharko dira, astelehenetik ostiralera 10:30etatik 13:00era eta 17:00etik 20:00era.\nHiru kategoriatan lehiatuko dira parte-hartzaileak:\nA kategoria.- 2017-2015 bitartean jaioak.\nB kategoria.- 2014-2012 bitartean jaioak.\nC kategoria.- 2011-2009 bitartean jaioak.\nAurtengo leloa ‘Gabonak 2021’ izango da. Lelo hori ez duen kartela baliorik gabekotzat joko da eta ez da onartuko lehiaketan.\nFormatuari dagokionez, marrazkiak eskuz eginak izan beharko dira. Urduñako Udalak eskoletan banatuko duen paperean egin beharko dira marrazkiak, bertan egindakoak baino ez baitira onartuko lehiaketan. Paper hori Alondegian ere jaso ahalko da.\nHorrez gain, aipatu beharra dago lanak sinadurarik eta gutun-azalik gabe aurkeztuko direla. Horrez gain, orriaren behealdean, hainbat datu zehaztu beharko dira: zein kategoriatakoa den, harremanetan jartzeko pertsonaren izen-abizenak, posta-helbidea, posta elektronikoa eta telefono zenbakia.\nSariak abenduan banatuko dira; Gabonetako egitarauan zehaztuko da hitzordua. Urduñako Udalak, Gabonetako egitarauan, argitara eman ahal izango ditu lan saritu eta hautatuak. Horrez gain, lehiaketan parte hartzen duten lan guztiak erakusketa batean bilduko dira, datozen Gabonetan Alondegian ikusgai izango dena.\nBi sari banatuko dira kategoria bakoitzeko:\nA kategoria: 1.-30 €, 2.- 20 €\nB kategoria: 1.- 40 €, 2.- 30 €\nC kategoria: 1.- 50 €, 2.- 40 €\n* Eskola-materiala eskuratzeko.


Caixabankek eta Mutua Madrileñak IMQren gehiengoa eskuratuko dute - Ekonomiaren KZ\nCaixabankek eta Mutua Madrileñak IMQren gehiengoa eskuratuko dute\nIMQko akziodunek gehiengo zabalarekin ( % 88,9) onartu dute euskal osasun-konpainiaren akzioak SegurCaixa Adeslasi (SCA) saltzea. % 6,8k aurka bozkatu du eta abstentzioa % 4 ingurukoa izan da. Aholkua etxeko lanak eginda iritsi zen hitzordura, eta ez da ezustekorik izan. Aurreikusitako epeak betetzen badira, urtea amaitu baino lehen, Caixabanken eta Mutua Madrileñaren aseguru-etxeak kapitalaren gehiengoa kontrolatuko du. Eskuz aldatzen den beste euskal enpresa historiko bat, eta kasu honetan baita kudeaketa-eredua ere.\nAzken urteetako medikuen arteko liskarrak oihartzuna izan zuen batzarreko korridoreetan, baina partizipazioak saldu nahi zituzten akziodunek borroka irabazi dute azkenean, eta hori bozketaren emaitzan islatu da. Bazkide batzuek irteera masiboa aurreikusten dute, nahiz eta hasierako planteamendua izan medikuek gutxienez akzioen % 20 gordetzea, konpainiaren egoitzaren lekualdaketa, Zorrotzaurre klinikaren salmenta edo taldearen izen-aldaketa bezalako erabakien aurrean blokeo-gutxiengo bat izateko.\n“Gai erreserbatuak” dira, eta Adeslasek horiek mantentzeko konpromisoa hartu du. Edonola ere, SCA kapitalaren % 80 gainditzen badu, fronte horietan askatasun osoz jardun ahal izango du, hala erabakitzen badu.\nMediku berriak sartzeko atea zabalik\nAkordioak 255.000 euroko prezioa ezartzen du akzio pakete bakoitzeko. Saltzea erabakitzen dutenek bermatuta dute Igualatorioko koadro medikoan jarraituko dutela, eta egungo baremoak eta ordainsari-osagarriak mantenduko dira. Adeslasek lehen mailako arreta-zerbitzua ematen jarraitzeko konpromisoa hartu du, nahiz eta beste erkidego batzuetan kolektibo hori alde batera utzi duen. Gainera, mediku berriak sartzeko atea irekitzen da. Hemendik aurrera, gutxieneko parte-hartzea 1.000 ekintzatik 200era jaisten da (51.000 euro), sarbidea erakargarriagoa izan dadin.\nUne honetatik aurrera, bazkideek 200 akzioko paketeak sal ditzakete. Izan ere, konpainiaren zuzendaritzak gutxienez gutxieneko partaidetza bat mantentzeko aholkatzen die medikuei, kapitalaren % 20ko kontrola mantentzeko, nahiz eta aldeko botoa eman duten guztiek saltzea erabaki.\nKontua da dagoeneko erretiratuta edo erretiroa hartzeko gertu dauden akziodunek inbertsio osoa likidotu egingo dutela ziurrenik. Eta akzioen gutxieneko pakete bat mantentzea erabakitzen dutenentzat, dibidendua urtean 6.000 eurotik 1.000 euro baino zertxobait gehiagora jaisten da. Akzioak saltzeko lehen leihoa funtsezkoa izango da IMQren etorkizuna definitzeko.\n← Nafarroak urrian hartuko du bere gain BGSren kudeaketa\nMLBNk erregaien prezioak zainduko ditu gasolindegietan →\nElektrizitatea 300 euro/MWh-ra iritsiko da ostiral honetan\nEtxebizitzen salerosketak % 9,2 gehitu dira Euskadin


Digitalizazioa eta Diseinu Elektrikoa EPLANekin\nProiektu Elektrikoen Diseinua\nProiektu elektrikoak diseinatu eta kudeatzen ditugu. Eskema elektrikoaren diseinua sakon zehazteak ejekuzio eta martxan jartzeko faseak optimizatzen ditu. Eplanekin lan egitearen aldeko apostua egin dugu, diseinu programa izateaz gain proiektu elektrikoak kudeatzeko erraminta delako.\nEplanekin ondo diseinatutako eskema elektrikoak marrazki soila gainditzen du kudeatzeko elementua bihurtzeko. Informazio eskatu ahal zaio, hala nola, materialen zerrendak, etiketak inprimatzekoak, PLCen seinalen zerrenda, bornen planoa, etb. Proiektuaren fase desberdinetan koordinazioa, automatizazioa eta standarizazioan laguntzen du, akatsak gutxituz.\nInstalazioari buruzko dokumentazio eguneratua izatea matxurak ekidin eta konpontzen laguntzen du. Makina eta instalazio industrialen informazioa digitalizatzea Industriaren digitalizazio prozesuaen lehenetariko zeregina izan daiteke.\nInstalazioari buruzko dokumentazio berria sortzen dugu formatu digitalean. Kokapen planoak, eskema teknikoak, eskuliburuak eta Mantenimendu Zerbitzuak garrantzitsutzat daukan informazioa barne daude. Digitalizatutako dokumentazioak edozein gailutik kontsultagarria izatea ahalbidetzen du, baita era errazan eguneratzea.\nArgieskeman, kanpoko laguntza eskeintzen dugu ingeniaritza garapena eta diseinu elektrikoko lanetan Eplan plataformarekin. Eplan-ekin dagoeneko lan egiten duten enpresen diseinu prozesuak estandarizatu eta automatizatzen laguntzen dugu ere.\nGure erronka; Eplan-ekin eskema proiektua ondo definitzea eta datu-base gisa erabili, proiektuaren fase desberdinetan informazioa ateratzeko helburuarekin.\nESKEMA ZAHARRAK EPLANera PASATU\nMatxura baten aurrean, kontsulta daitekeen informazioa eskuragarri izatea da gakoa. Irtenbidea: DIGITALIZATZEA. Digitalizatutako informazioa guztion eskura dago edonon eta egunera daiteke aldaketak egiten diren heinean . Bulegotik edo in situ, makinan bertan, kontsulta daiteke, PC, tableta edo AR betarurrekoen bidez.\nDigitalizazioak denbora, lekualdaketak eta etenik gabeko geldiuneak murrizten ditu.\nRETROFITTING, LEGALIZAZIOA ETA MAKINEN MUNTAIAK\nRetrofita, legalizazioa edota desmuntatu eta beste leku baten muntatu behar den makinen kasuetan, Argieskeman makina aztertu eta dokumentazio berria sortzen dugu, fitxategi berri, eguneratua eta zorrotzagoa. Diagrama tekniko eta makinari buruzko informazio garrantzitsu guztia daukan dokumentua..


Andrew John Wiles - Wikipedia, entziklopedia askea.\nPrinceton University Department of Mathematics (en)\nCambridge, 1953ko apirilaren 11 (69 urte)\nCambridgeko Unibertsitatea 1980) Ph.D.\n(1971 - 1974) gradu\nManjul Bhargava (en)\nFred Irvin Diamond (en)\nKarl Rubin (en)\nEhud de Shalit (en)\nChristopher Skinner (en)\nRitabrata Munshi (en)\nLuis Manuel Navas (en)\nKartik Aragam Prasanna (en)\nRavi Kumar Ramakrishna (en)\nArash Rastegar (en)\nJames Alexander Parson (en)\nMirela Ciperiani (en)\nAli Rajaei (en)\nMichael Volpato (en)\nAndrew W. Snowden (en)\nRobert William Harron (en)\nAndrei Jorza (en)\nStefan Patrikis (en)\nVinayak Vatsal (en)\nCambridgeko Unibertsitatea (1975 - 1980)\nHarvard Unibertsitatea (1977 - 1980)\nModular Elliptic Curves and Fermat's Last Theorem (en)\nWhitehead Prize (1988)\nRoyal Societyko kidea (1989)\nFermat Prize (1995)\nRolf Schock Prize in Mathematics (1995)\nOstrowski Prize (1996)\nErrege Domina (1996)\nMatematiketako Wolf Saria (1996)\nCole Prize (1997)\nKing Faisal International Prize in Science (1998)\nBritainiar Inperioko Ordenaren zaldun komendadorea (1999ko abenduaren 31)\nAbel Prize (2016) : Modular Elliptic Curves and Fermat's Last Theorem (en)\nCopley Domina (2017)\nThe Shaw Prize in Mathematical Sciences (2005)\nDe Morgan domina (2019)\nMaryam Mirzakhani Prize in Mathematics\nAndrew John Wiles (Cambridge, Ingalaterra, 1953ko apirilaren 11) britainiar matematikaria da, Oxfordeko Unibertsitateko irakaslea. Ezaguna da 1994an Fermaten azken teorema ebatzi zuelako. 2016an Abel saria jaso zuen.\nGaztetan hasi zen matematika lantzen, Fermaten azken teorema bereziki. Izan ere, 10 urte zituenean aurkitu zuen herriko liburutegian teorema horri buruzko liburu bat. Harrituta geratu omen zen, 300 urte pasata, artean ebatzi gabe zegoelako. Oxfordeko Merton Collegen lortu zuen gradua, eta doktoregoa Cambridgeko Clare Collegen egin zuen, John Henry Coatesen zuzendaritzapean. 1977-1980 urteetan Ikerketa Kide Gaztea izan zen Cambridgeko Clare Collegen, eta irakasle-laguntzaile Harvardeko Unibertsitatean.\n1980an bukatu zuen doktoregoa, eta urtebete igaro zuen Bonnen. Hurrengo urteetan Princetonen eta Parisen aritu zen irakasle. Guggenheim bekari esker, Parisko Ikerketa Zientifiko Aurreratuetako Institutuan eta École Normale Supérieurean aritu zen. Beste ikerketa guztiak utzirik, Fermaten azken teorema aztertzen hasi zen. 1988an Oxfordeko Errege Elkarteko irakasle izan zen, eta urtebete geroago elkarteko kide egin zuten. Wilesek Galoisen teorian ere lan egin zuen urte haietan, eta ekarpen garrantzitsuak egin zituen alor horretan ere.\n1993an, Fermaten azkeneko teoremaren froga aurkeztu zuen Cambridgeko Newton Institutuan. Hala ere, akats bat aurkitu zuten frogan, eta hurrengo urtea arte ez zen argitaratu. 1994an Eugene Higgins Irakasle izendatu zuten Princetongo Unibertsitatean. Teoremaren froga Annals of Mathematics aldizkarian argitaratu zen 1995ean. Urte horretatik aurrera, sari ugari jaso zituen: Suediako Zientzietako Errege Akademiaren Matematikako Schock saria, Paul Sabatier Unibertsitateko Fermat saria, Wolf saria eta Estatu Batuetako Zientzietako Akademia Nazionaleko matematika saria, besteak beste. 2016an Abel saria eman zioten.\n↑ Agirre Ruiz de Arkaute, Aitziber. Andrew J. Wiles matematikariak 2016ko Abel Saria jaso du Norvegian. elhuyar zientzia eta teknologia, CC-BY-SA 3.0 lizentzia, aldizkaria.elhuyar.eus (Noiz kontsultatua: 2018-3-7).\nWikimedia Commonsen badira fitxategi gehiago, gai hau dutenak: Andrew John Wiles\nMatematiketako Wolf saridunak\nHenri Cartan / Andrei Kolmogorov (1980)\nMultimedia: Andrew Wiles\nISNI: 0000 0001 1075 0153\nOrriaren azken aldaketa: 29 urtarrila 2019, 00:54.


Zinemaldiak bere ingurumen-diagnostikoa aurkeztu du - Irutxuloko Hitza : Irutxuloko Hitza\nSarrerak erosteko ilara. (Argazkia: Lide Ferreira)\nDonostia Zinemaldiak bere ingurumen-diagnostikoa aurkeztu du, ingurumenaren gaineko aztarnaren jatorria zein den eta haren gainean nola jokatu behar den jakiteko egindako kanpo-auditorio baten ostean. Naider enpresa Zinemaldiaren ingurumen-diagnostikoa egiten aritu da azken hilabeteetan. Nazioarteko topaketek eragin ekonomiko eta soziokultural positiboak izan arren, ingurumen-inpaktu nabarmena ere eragin ohi dituela dio enpresak. Zinemaldiak esaterako, 1780.000 ikusle atea 4.300 pertsona akreditaziodun hartzen ditu.\nDiagnostikoa egiteko, karbono-aztarna neurtu da, eta inkestak egin zaizkie Zinemaldiarekin lotutako eragile guztiei. Bestalde, prestakuntza- eta trebakuntza-jardunaldi bat egin dute langileekin. Mugikortasuna, hondakinak, kontratazioak, energia eta konpromisoa izan dira aztertu dituzten kategoriak.\nIkerketaren arabera, Zinemaldiak eragin handia du ingurumenean: 568,3 tona co2 egun bakoitzeko. Hala ere, antzeko ekitaldi batzuena baino txikiagoa da. Duela hamarkada bat, jaialdiaren aztarna kalkulatu zen eta filmen, ikus-entzuleen eta akreditaziodunen kopurua nabarmen hazi den arren, emaitza ez da apenas aldatu.\nZinemaldiko mugikortasunak emisioen %75 eragiten du, mundu osoko pertsona akreditaziodunek egindako nazioarteko bidaien ondorioz. Kanpo-faktorea izanik, Zinemaldiak ez du horretan eragiteko gaitasunik eta bere ibilgailu-flotan auto elektrikoen erabilera sustatzen jarraituko du.\nJaialdiaren bederatzi egunetan 4.852 kilogramo hondakin sortzen dira; horien %9 berrerabili egiten da eta %76 berriz, birziklatu. Hondakinaren atala aurre egin beharreko ingurumen-erronka handiena da Zinemaldiarentzat. Besteak beste, behin bakarrik erabiltzeko produktuak ezabatzea, material berrerabilgarriak lehenestea, gaikako bilketa eta bertaratutako pertsonak sentsibilizatzea eskatzen du. Esate baterako, material birziklatuekin egindako moketa emango dio Zinemaldiari Gipuzkoako Foru Aldundiak aurten Kursaaleko eta Victoria Eugenia Antzokiko alfonbra gorri gisa erabiltzeko, eta Zinemaldia amaitu ondoren, alfonbra horiek birziklatu egingo dira, arropak sortzeko edo beste erabilera batzuk emateko.


Txina ASTM AISI SS hagaxka distiratsua 201 304 316 altzairu herdoilgaitzezko hagaxka biribilak / barra eraikitzeko / Zerra egiteko makina lantegia eta fabrikatzaileak ematea | Huayi\nAltzairu herdoilgaitzezko altzairu biribilaren ohiko materialak eta ezaugarriak: 304 altzairu herdoilgaitza da kromo nikel gehien erabiltzen den altzairu herdoilgaitza, korrosio erresistentzia ona, bero erresistentzia, tenperatura baxuko erresistentzia eta propietate mekanikoak dituena; 304L altzairu herdoilgaitzezko altzairu biribila 304 altzairu herdoilgaitza da, karbono gutxiko edukia duena, soldatzeko erabiltzen dena; 321 altzairu herdoilgaitzezko altzairu biribilak Ti elementua gehitu dio 304 altzairuari aleen muga korrosioa ekiditeko, 430 ℃ - 900 ℃ egokia; 316 altzairu herdoilgaitza 304ren ondoren gehien erabiltzen den bigarren altzairua da. Elikagaien industrian eta kirurgia ekipoetan erabiltzen da batez ere. Mo gehitzea dela eta, korrosio erresistentzia bikaina, atmosferako korrosioaren erresistentzia eta tenperatura altuko indarra ditu, eta baldintza gogorretan erabil daiteke; Lan gogortze bikaina (ez magnetikoa). 310S altzairu herdoilgaitza kromo nikel austenitiko altzairu herdoilgaitza da. Kromoa eta nikela portzentaje handia denez, 310S-k korritze indar askoz hobea du, tenperatura altuan etengabe lan egin dezake eta tenperatura altuko erresistentzia ona du.\nAltzairuzko tutu maila 06Cr19Ni10 (304) 、 022Cr19Ni10 (304L) 、 06Cr17Ni12Mo2 (316) 、 022Cr17Ni12Mo2 (316L) 、 06Cr18Ni11Ti (321) 、 06Cr18Ni11Nb (347)\nKanpoko diametroa 5,5-500 mm\nTeknika Hot laminatuak / Forjatuak / Hotz tiratuak\nAltzairu herdoilgaitzezko altzairu biribila hardware sukaldeko tresneria, ontzigintza, petrokimika, makineria, medikuntza, elikagaiak, elektrizitatea, energia, aeroespaziala, eraikinen dekorazioa, etab. Oso erabilia da. Argazkia, elikagaien industria, kostaldeko instalazioak, sokak, CD zutoinak, torlojuak, fruitu lehorrak.\nAurreko: Barra laua Karbono handiko altzairuzko barra laua Altzairu arineko barra laua Txinako fabrikatik\nHurrengoa: Hot beroa altzairu galbanizatuzko hodi presio baxuko fluidoen hoditeria Q235 A106 A53


Euli, arto eta oilo kontuak. • ZUZEU\nBatzuetan egundoko ezustekoak hartzen dira liburuetan. Gaurko zutabetxo hau idazteko No ser capaz de matar una mosca euskaraz nola esaten den nahi nuen jakin. Halako gauzek errazak dirudite lehen begiratuan, baten batek esan lezake: idatzi ez da euli bat akabatzeko gai eta kito. Baina gauzak ez dira horrela, zinez, luma apur bat zorroztuta idatzi nahi duenarentzat. Horregatik jo dut lehenik Gotzon Garateren Atsotitzak liburura, hamaikatxotan bezala, baina, ez eulien artean, eta ez hiltzeari buruzkoaren artean, ez dut kausitu baliokiderik. Ontasunari buruzkoetan aurkitu dut zerbait: ezin gaitzez da on. Bere laburrean aparta iruditu zait, Starlux kontzentratu baten antzeko zerbait. Iruditu zait no ser capaz de matar una mosca esaldi horrek adierazten duena, ezin hobekiago aipatzen duela hizkuntzaren beraren mekanismoak apartaki erabiliz. Baina ez da nik nahi nukeen bezain grafikoa. Irudiaren indarra duen zerbait nuke nahiago.\nBeti beldurrez hartzen dudan Koldo Izagirreren Euskal Lokuzioak liburukotera jo dut orduan. Galdu egiten naiz liburu honetan, hastapenetik baitauka indexazio arazo handi bat: egon asko eta ondo dagoen arren, zailak dira gauzak topatzen. Halako batean argia egin zait buruan eta Susa argitaletxeko txindurri langile horiek liburu berau sarean jarrita dutela oroitu naiz, Intza izeneko proiektuan. Klik bat eta klik bi, berehala aurkitu ditut Ontasunari buruzko lokuzioak. Baita eulidunak ere: euliari hegoak kentzeko gauza ez izan, esate baterako. Bingo.\nBaina beti gertatzen den lez, zutabea idatzi beharrean hitzekin geratu naiz jolasean, entretenimendu hutsean, eta zuei datorkizue orain ordaina, beste esamolde batzuk ere aurkitu baititut, polit askoak. Esate baterako: atso bat hiltzeko gauza ez izan. Edo gaskoinetan ere adiskideak egin, edota ogi puska izan, zeruko txaloa izan…\nHala ere, pertsona bat on puska dela adierazteko orduan, gehien gustatu zaidana, beste bat izan da: arto zatia lakoa izan. Horixe iruditu zait egokiena no ser capaz de matar una mosca esateko. Begitantzen zait arto zati batek ezin diola egin inolako kalterik inori, nahita ere. Izatekotan, jaten hasi eta kontrako eztarrira joanda, edo baten batek artaleak sudurretik indarrean sartuta, bestela ezin dut imajinatu nola. Gainera oso grafikoa da artaburu zati baten irudia. Ez esan niri ezetz.\nHonez gero pentsatzen hasita zaudete zer demoniokeriari buruz idatzi behar ote nuen gaurko zutabean. Esango dizut: islamdarren eta gure arteko amildegi kulturalaz. Horrexetaz hitz egin nahi nuen, lehengo batean, Martxoaren 11ko atentatua dela eta Madrilen egiten ari diren epaiketan, testiguetako batek bere anaia arto zatia lakoa zela esan nahi zuen. Zeruko txalo bat, euliari hegoak kentzeko gauza ez zela, ezin gaitzez zela on… Badakizu hori nola esan zuen?: nire anaia ez da gauza oiloa paretaren gainetik pasatzeko. To lokuzioa. To amildegi kulturala.\nHasier Etxeberria. El Mundo 070421\n7 pentsamendu “Euli, arto eta oilo kontuak.”-ri buruz\ngorka 2007-04-25 12:37\n“Nire anaia ez da gauza oiloa paretaren gainetik pasatzeko” esan baldin bazuen, orduan uste dut esan zuela bere anaia ez dela oilo bat lapurtzeko ere gauza. Alegia, ez dela azeri bat, ez dela delinkuente bat, ez dela gaiztagin bat. Esan horretan, beraz, ez dut amildegirik nabari, alderantziz baizik: kultura “beretsukoak” garela, iruditeria rurala erabili ohi dugula gauzak adierazteko.\nPiarres Larzabalen “Senperen gertatua” antzezlanaren hasieran, adibidez, irakurri dut hau: “horiek baino gaxtoagoak, gure artean bizi diren batzu dira… Horien odol berekoak. Hasteko, Etcheberry eta Salaberry deitzen diren guziak horien arrazatik dira… Badakit nik hori… Eta horiek denek elgar aditzen dute, oilo eta lapinen ebasteko… Eta gero, partzuerkoan jateko”.\nEspainolez arrunta da “roba gallinas” esatea inori, edo “salta cercos” esatea inori. Ez al da berdin esaten frantseses?: “voleur de poule” (ez dakit).\nMundu osoko antzinako ipuinetan badira oilo-lapurrak, ezta?\nEz genuke amildegirik sortu behar ez dagoen tokian.\nGari 2007-04-26 09:11\nNik ere irakurria dut M-11ko epaiketan testigu batek bere anaiari buruz esan zuena, baina ez galdetu non. Tostadora piztu eta bertan mila altxor irakurtzeko aukera dudanetik, nork zer idatzi duenari kasu gutxi egiten diodala iruditzen zait.\nNiri ere grazia egin zidan, guretzat gaiztoak hil egiten bait du (eulia bada ere), haientzat lapurtu besterik ez.\nIrene 2007-04-26 11:44\n“arto zatia lakoa izan” horretan, nik, “ogi puska bezalakoa izan” ikusten dut, hau da, arto-irinez egindako ogia, ez artabururik. Baina, aizu, irudimena librea da, ez?\nArto ez bada lasto 2007-04-26 17:17\nArrazoi Irenek. Usadioz artoa ogia da. Besterik ez. Hala ere, horixe, irudimena librea da. Eta merkea gainera.\nJozulin 2007-04-26 23:06\nBa ni gaur bertan jarri nau ikasle batek ataka estuan. David Meca igerilariaren gorabeherak kontatzen ari zitzaidan eta halako batean esan dit: -Nola esan dezaket “es un hombre hecho a sí mismo”? Eta hor utzi nau ahoa zabalik, euliak eta arto aleak irensteko arriskupean, zer erantzun ez nekiela.\ngorka 2007-04-27 10:38\nBalio ote dizu: “bere kasa zaildua”, “bere kabuz zaildua”. Hiztegietan halako adibideak ageri direnez… “borrokan zaildu”, “lanean zaildu”, “nekazari zaildua” eta abar.\nKirolari loturik, adibidez, Labaienen “Jokua ez da errenta” antzezlanean irakurriko duzu: “Larraungo Txikia aspaldidanik zebilen saiaketan eta, noski, zailduago dago oraingoz ni baino”.\nBeste adibide bat, Kamiñazpiri hartua: “laurogei kilotik gorako gaztea zen, pilotan ondo zaildua”.\nJozulin 2007-04-29 23:36\nUfa! Hauxe jende prestua! Eskerrik asko, balio dit, bai.


Euskal sindikalismo berria aldarrikatu dugu Baiona-Miarritzen | LAB SINDIKATUA\nEkintza Politikoa Euskal sindikalismo berria aldarrikatu dugu Baiona-Miarritzen\nX. Biltzar Nagusia amaitutzat eman dugu Baiona-Miarritzen, Nazio Komite berria aukeratu ondoren, %94ko babes zabalarekin. Aurrera begira jarri gara bigarren egunean, sindikalismo eraldatzaile baten bidean. Haize berria da LAB, euskal sindikalismo berria. Egiteko beste modu bat erakutsi dugu Biltzar Nagusian, eta egiteko beste modu bat ere gauzatuko dugu aurrerantzean, koordinazio bikoitzarekin.\nLABen Nazio Komite berriaDeskargatu\nHain zuzen ere, Garbiñe Aranburu eta Igor Arroyo izango dira sindikatuko koordinatzaile orokorrak, idazkari nagusi baten ordez. Bien arteko elkarrizketarekin biribildu dugu bi ostegunean eta ostiralean egindako biltzarra, “Bagara bagoaz” leloarekin.\nBagara. Eta, zer gara ba? “Pentsamenduari hitza eta hitzari ekintza jartzen diotenak gara. Anitzak gara. Langileak gara. Eta gure eskuek, gure lanak sostengatzen du bizitza”, gogoetatu du Garbiñe Aranburuk.\n“Bai, gure lanak mugitzen du mundua, baina, era berean, egiten dugun lanaren kontura aberasten dira kapitalistak. Enpleguan eta zaintzan egiten dugun lan eskergari esker aberasten dira. Esplotazio horren kontzientziatik jaio zen sindikalismoa munduko txoko guztietan, baita Euskal Herrian ere. Nazioarte mailako klase borrokaren oinordeko da LAB”, adierazi du Igor Arroyok.\nEuskal Herria independente, sozialista, feminista eta euskalduna sortzeko aukera zabalik dugu. Sustraiei sendo eutsita, adarrak zabaltzeko unea da, loratzeko eta fruitua jasotzeko unea da. Hortaz aritu gara egun hauetan zehar. Bizi dugun krisi sistemikoari aurre egiteko, erabaki berriak hartu ditugu. Etengabe birpentsatzen eta berritzen ari gara gure eredu sindikala. Ausardiaz, determinazioz.\nIgor Arroyok azaldu bezala, LAB euskal langile ororen eskuetan jartzen dugun tresna da, “langile ororen lan eta bizi baldintza duinen aldeko borrokarako tresna. Ertzetan dauden langileak erdira ekarriko dituen sindikatua. Langile guztien sindikatua. Egoera salatzera mugatzen ez den sindikatua. Proposamenak egiten dituen sindikatua. Eraldatzaileak gara, bai. Euskal sindikalismo berria gara”.\nGarbiñe Aranbururen hitzetan, etengabe, nabarmen hedatzen ari gara: “LAB zenbat eta sendoago, erabakigarriago, orduan eta indartsuago langile borroka, lantokietan eta kalean. Borroka ziklo berria abian jarri behar zela aldarrikatu genuen eta egin dugu. Enplegu suntsiketari muga jarri diogu. Zerbitzu publikoen eraispenari aurre egin diogu. Sektore feminizatuen borroka erdigunera ekarri dugu. Etxeko langileei zor zaien aitortza lortzeko bideari ekin diogu. Hamaika borroka piztu dugu Euskal Herria osoan zehar. Eta hamaika garaipen eskuratu”.\nBorroka horiek guztiek, garaipen horiek guztiek, euskal langileok behar dugun eraldaketa sozial eta politikoa elikatzen dute. “Euskal Herrian posible egin dezagun, Parisen eta Madrilen ezinezkoa dena. Euskal Herrian posible egin dezagun premiazkoa den trantsizio ekosozialista eta feminista. LAB izango da horretarako akuilua. LAB izango da ezker independentismoaren erreferentzia sindikala. Euskal Errepublika aldarrikatzeaz gain, sindikalismotik ere Euskal Errepublika eraikitzera goaz. Euskal Lan Kodea, Euskal Gizarte Segurantza, euskal esparru sozioekonomikoa eskuratzera goaz. Bustitzeko prest gara, eta busti egingo gara”, zehaztu du Igor Arroyok.\nEta horrela bagoaz, sindikalismoari haize berria ematera. Ikusi eta ikasteko prestutasun osoarekin. Apaltasunez, baina harro. Bagoaz LAB euskal langile guztien etxe bihurtzera. Bagoaz diskriminazio orori aurre egitera. Bagoaz sindikalismo feministan sakontzera. Eta bagoaz, LAB sindikatu antirrazista bilakatzera.\nBagoaz, mugaren bi aldeetan, sindikalismo independentista zabaldu eta indartzera. Bagoaz lantokietan borroka eta greba gehiago antolatzera. Bagoaz borroka sozialetan murgiltzera. “Eta erronka hauei heltzeko, zuzendaritza sendo eta eraginkorra behar dugu. Kolegiatuagoa, feministagoa”, erantsi du Garbiñe Aranburuk.\nBiltzar Nagusiaren bigarren egunari gonbidatuen hitzartzeekin ekin diogu. EH Bai, EH Bildu, ELA, FSM… erakunde hauetako ordezkariek hartu dute hitza, besteak beste. Nazioarteko ordezkariek sinatutako adierazpen bat aurkeztu dugu ondoren; herrien autodeterminazioari buruzkoa, hain zuzen ere, Sahara eta Palestinako ordezkariek irakurrita. Nazioarteko emakumeen taldeak ere irakurri du beste adierazpen bat, emakumeen ahalduntzea ardatz.\nAtsedenaldiaren ondoren, une hunkigarriak bizi izan ditugu, Musika, poesia eta dantza artean, LABeko emakumeei aitortza egin diegu, baita sindikatuko idazkari nagusi ohi Ainhoa Etxaideri ere.\nBiltzar Nagusirako espreski osatutako bideoklipa proiektatu dugu ondoren; “Bella ciao” abestiaren euskal bertsioa, alegia. Garbiñe Aranburu eta Igor Arroyoren solasaldiaren ostean, Nazio Komite berria eszenatokian zela, abestia zuzenean interpretatu du bideoklipako abeslariak, bertaratutakoek lagunduta. Berriro ere, bagara, bagoaz!


Eskumen gatazka, agerian | Berria.eus\nPolitika Eskumen gatazka, agerian\nEskumen gatazka, agerian\nErtzaintzak Europolen parte hartuko du aurrerantzean, eta informazioa trukatuko du Europako poliziekin. Mossoei eta Foruzaingoari, berriz, sarbidea ukatu die Madrilgo gobernuak\nPolizia guztiek parte hartu zuten eraso jihadistak ebaluatzeko abuztuaren 19an Madrilen bildutako mahaian. J.J.G./ EFE\n2017-09-02 / Edurne Begiristain\nKataluniako azken eraso jihadistek mahai gainean jarri dute Espainiako Estatuko polizia ezberdinen arteko eskumen gatazka. Aspaldikoa den eztabaida hauspotu dute Kataluniako Gobernuak eta Mossos d'Esquadrak azken asteotan egindako salaketek. Mossoek urteak daramatzate Espainiari eskatzen Europolen alerta sistema integratu nahi dutela, beste poliziekin informazioa trukatu eta koordinatzeko; baina Espainiako Gobernuak ukatu egin die, berriro, sarbide hori. Aldarrikapen bera egin dute azken urteotan Nafarroako Foruzaingoak, eta, bereziki, Ertzaintzak. «Polizia integrala» izan nahi duten heinean, nazioartean jarduteko eskumenak dituztela eta krimen antolatuari eta era guztietako mafiei aurre egiteko prestatuta daudela diote, eta, hortaz, Europako polizia foroetan presentzia zuzena izateko eskubidea ere badutela. Alta, ezezkoa jaso dute beti Madrildik.\nAlabaina, Ertzaintzaren egoera errotik aldatuko da uda honetatik aurrera. Madrilek hamarkadetan Ertzaintzari ezarritako betoa kendu du, eta Europolek darabilen informazioa zuzenean eskuratu ahal izango du aurrerantzean. Joan den ekainaren 14an batzartu ziren EAEko Segurtasun Saileko eta Espainiako Barne Ministerioko buruak, Segurtasun Batzordean, Madrilen, eta bertan hartu zen erabakia. Ordubeteko bileran, akordio mamitsuak lortu zituzten bi aldeek. Nabarmentzekoak dira hauek: Ertzaintza Terrorismoaren eta Krimen Antolatua Borrokatzeko Inteligentzia Zentrora (CITCO) eta Europako polizia informaziora (Europol, Siena eta Sirene) sarbidea izatea.\nJaurlaritzaren eta Espainiako Gobernuaren arteko harremanek une gozoa bizi dutenean etorri da erabakia. EAJk eta PPk Madrilen lortutako akordioek ahalbidetu baitute Ertzaintzak Europako polizia foroetan parte hartzea. Zehazki, 2017ko aurrekontuak babestearen truke, Madrilek datozen urteetan bete beharreko 36 konpromisoen artean jasota dago Ertzaintzak Europako erabaki esparru batzuetan parte hartzea.\nKataluniako Generalitateak salatu du mossoak baztertu dituztela akordiotik. Mossoekin sortutako polemikak agerian utzi du auzia politikoa ere badela, eta konpondu gabeko eskumen gatazka bat badagoela Espainiako segurtasun indarren eta erkidegoetako polizien artean. Kataluniako atentatuen ostean, Josep Lluis Trapero mossoen burua kexu zen Madrilek jasotako Europako polizien informazioa ez delako Kataluniara heltzen, eta Espainiako segurtasun indarrek ez dizkiotelako nazioartean izan ditzaketen eskumenak aitortzen. Espainiako Gobernuak aditzera eman du Europolek bere arauak dituela, eta mossoak han ez egotea horren ondorio dela.\nErtzaintzak bai, mossoak ez\nErtzaintza Europolen sartu izanak ez du lagundu polemika baretzen. Mossoak kanpoan utzi izana salatu du Kataluniako Gobernuak, eta Espainiako Gobernuak erantzun du Ertzaintzari ez ezik, mossoei ere eskaini zitzaiela Europako foroetan parte hartzea, baina Generalitateak ez zuela proposamena onartu.\nEuropako Batasuneko agentzia da Europol, eta horren kide dira Espainiako Polizia Nazionala eta Guardia Zibila. Europolek bulegoak ditu Europako Batasuneko kide diren estatu guztietan. Espainian, Madrilen dago, eta hara iristen da Europako poliziek kriminalitatearen inguruan eskuartean darabilten informazioa. Guardia Zibila eta Espainiako Polizia arduratzen da gero datu horiek erkidegoetako polizien artean zabaltzen. Hori hala izanik, mossoek eta foruzaingoak eta Ertzaintzak duela gutxi arte ez dute aukerarik Europolekin zuzenean koordinatzeko.\nEusko Jaurlaritzak urteak zeramatzan eskatzen Ertzaintzak Europako polizia informazioetarako sarbidea izan zezan. Jiihadismoari eta krimen antolatuari aurre egiteko informazio eta baliabide nahikoak ez zituelako kexu zen. Segurtasun Batzordeak joan den ekainean hitzartutako akordioak aldatuko du Ertzaintzaren rola. Segurtasun Sailak BERRIA-ri argitu dionez, Ertzaintzak oraingoz ez du parte hartze presentzialik izango foro horretan, baina, aurrerantzean, Ertzaintzaren «irizpideak eta premiak» aintzat hartuko dituzte Espainiako Gobernuak bertan dituen ordezkariek. Gainera, Europako edozein polizia ikertzen ari den pertsonen «jarraipena» egiteko aukera izango du Ertzaintzak, eta haien espedienteak eskuratu ahal izango ditu.\nCITCOn parte hartze zuzena izatea ere adostu dute Jaurlaritzak eta Madrilek. Segurtasun sailak jakinarazi duenez, parte hartze zuzena du Ertzaintzak orain organo horretan, eta horrek aukera ematen dio beste poliziekin informazioa «trukatu» eta martxan daude ikerkuntzen berri «hurbiletik» jarraitzeko.\nErtzaintzak Europolen eta CITCOn parte hartzeko aukera izatea txalotu dute Ertzaintzaren sindikatuek. Erne sindikatuarentzat, positiboa da, oso, neurria. «Mehatxu global» baten aurrean datuak trukatzea eta «ahaleginak koordinatzea» ezinbestekoa dela adierazi dio kazeta honi Roberto Feijoo Erne sindikatuko bozeramaileak. Haren ustetan, hiritarren «segurtasuna» bermatzeko ezin da «baliabide bakar bat ere» baztertu.\nZiur da Europolen parte hartzeak ahalbidetuko diela informazioa trukatzea, eta aurrerantzean erraztu egingo duela Ertzaintzaren lana. Dioenez, balio handiko erabakia da, zentzu askotan: «Europan ikusiko da Ertzaintza polizia integrala eta modernoa dela, eta gainerako poliziek dituzten tresnak dituela». Ertzaintzaren lanari egindako «aitortza» ere badela dio.\nEuropol 1994an martxan jarri zenetik, bertan sartzea ukatu zion Madrilek Ertzaintzari, bai eta CITCOn egotea ere, 2014tik. Eta bi foro horietan ez egoteak arazo franko ekarri dizkio Ertzaintzari, Erne-ko bozeramaileak azaldu duenez: «Gertatu izan zaigu Europako Batasunean delitu larriak egin dituzten pertsonak edo bilatze eta atxilotze agindua zutenak aske utzi ditugula, informazio ezagatik». Salatu du Espainiako Gobernuak «arduragabekeriaz» jokatu duela orain arte Ertzaintzarekin, eta gauza bera ari dela egiten mossoekin eta foruzaingoarekin ere. «Eskandalagarria da estatuko poliziek Europako informaziora sarbiderik ez izatea. Erantzukizun politikoak eskatu beharko genizkieke arduradun politikoei».\nEusko Jaurlaritzaren eta Espainiako Gobernuaren arteko akordioak konpondu egin ditu Ertzaintzaren aspaldiko eskaera batzuk. Eskumenen afera, baina, ez dago erabat itxita. Iñigo Urkullu lehendakariak aste honetan ohartarazi du Madrilgo gobernuak «hobetzeko asko» duela «terrorismoaren» aurkako borrokaren inguruko informazioak trukatzeko, eta badela garaia onartzeko Ertzaintzak eta mossoek eskumen guztiak dituztela eta «polizia integralak» direla. Segurtasun Saileko iturriek ere baieztatu dute jarraituko diotela Espainiako Gobernuari exijitzen beharrezkoa dela polizien arteko informazio eta inteligentzia gaiak trukatzeko bideak «erraztea eta azkartzea».


Bertso Eguna 2014 — Bertsozale Elkartea\nBertso Eguna 2018\nBertso Eguna 2015\nBertso Eguna 2014\nAntolatzaile, babesle eta hedabide laguntzaileak\nAmaitu dira Bertso Eguneko jaialdirako sarrerak\nBi ekitaldi eta bazkaria Bertso Egunean\nAtsedenaldia Bertso Egunean\n“Azalera” lelopean, generoa izango da aurtengo Bertso Egunaren sakoneko gaia eta 55 bertsolarik eta beste 9 kultur sortzailek zein taldek hartuko dute parte goizetik gauera egingo diren hiru ekitaldi nagusietan.\nBERTSO EGUNAK berrogeita bosgarren edizioa izango du datorren larunbatean. 1968tik urtero-urtero Donostian egin izan da, 1970 eta 1980 urteetan izan ezik, urte hauetan ez zen Bertso Eguna ospatu. Bertsolari Eguna zen lehen urteetan eta bertsolariak omentzen ziren. 1995 urteaz geroztik norabidea eta helburua aldatzea erabaki zuen Euskal Herriko Bertsozale Elkarteak: urtero mimoz prestatutako saiakera egiten da Kursaaleko oholtzan. Larunbatean izango da bertsozaleon urteko festa eta egun osoko ekitaldia prestatu dugu elkarlanean Donostiako Udalak eta Euskal Herriko Bertsozale Elkarteak, EITBren laguntzarekin.\nGeneroa izango da aurtengo Bertso Egunaren gai\nLarunbatean Donostian egingo den Bertso Eguna 2014ko egitaraua aurkeztu dute gaur. “Azalera” lelopean, generoa izango da aurtengo Bertso Egunaren sakoneko gaia eta 55 bertsolarik eta beste 9 kultur sortzailek zein taldek hartuko dute parte goizetik gauera egingo diren hiru ekitaldi nagusietan.\nNerea Txapartegi, Donostiako Udaleko Kultura eta Euskara ordezkaria; Laura Gomez, Gipuzkoako Aldundiko Berdintasun saileko zuzendaria eta Nerea Elustondo eta Ixiar Eizagirre, Bertsozale Elkarteko Genero taldeko kideak izan dira gaurko aurkezpenean Bertso Eguna 2014ko xehetasunen berri eman dituztenak.\nNerea Elustondok nabarmendu duenez, “Bertso Egunak generoa gai nagusitzat hartzea azken urteotan bertsolaritzako emakumeon artean egin den bidearen seinale izan daiteke, orain dela hainbat urte pentsaezina baitzen gai horren inguruan Bertso Eguna egitea”.\nLarunbateko Bertso Eguna “ederra” izango dela gaineratu du, eta prestaketa lanek ekarri dutena azpimarratu nahi izan du. “Bileratan 37 emakume elkartu gara eta bidea izan da ziur aski ederrena. Belaunaldi ezberdinetako emakumeok elkartzeko aitzakia, ikuspegiak trukatzeko gunea, elkarri entzuteko aukera, zer bilatzen dugun nork geure buruari galdetzekoa”.\nAzken urteotan bezala, Bertso Egunak formatu ezberdinetako saioak eskainiko ditu egun osoan zehar Donostian. Egunari hasiera emateko, goizeko 12:00etan bertso-poteoa abiatuko da Alde Zaharreko kaleetan barna.\nArratsaldeko 18:00etan jaialdi nagusia egingo da Kursaalen. Bertan 12 bertsolarik kantatuko dute: Maialen Lujanbio, Nerea Elustondo, Amets Arzallus, Uxue Alberdi, Rosi Lazkano, Igor Elortza, Onintza Enbeita, Maddi Ane Txoperena, Beñat Gaztelumendi, Ainhoa Agirreazaldegi, Saioa Alkaiza eta Iñaki Gurrutxaga.\nIraia Eliasek aurkeztuko du jaialdia, eta berau izan da arratsaldeko emanaldiaren zuzendari artistikoa. Saioan zehar beste hainbat artistak ere hartuko dute parte: Miren Gaztañaga eta Ainhoa Alberdi aktoreek, Judith Monterok saxoaz, Allarte oihal eta dantza taldeak, eta Maddi Oihenart abeslariak.\n“Jaialdiak umorea izango du oinarri eta aniztasuna bistaratzearekin batera, inklusiboa izatea nahi dugu. Erantzunak baino, galderak sortu ditzala publikoarengan eta bertsolariengan; generoari buruzko gogoetatzeko gaiak utz ditzala gugan”, azaldu du Elustondok.\nEgunari amaiera emateko 700 lagunentzako afaria eta afalosteko “saio ganberroa” izango dira. 22 lagunek hartuko dute parte afalosteko saioan eta amaitzeko Laket taldearekin erromeria izango da. Aurten lehen aldiz afaria Manteo kiroldegian egingo da.\nSarrerei dagokionez, Kursaalean 1.800 ikuslerentzat jarriko da lekua eta azken 350 sarrerak salgai daude www.bertsosarrerak.eu web gunean. Afaritarako ere, 700 lagunentzat egokituko da Manteo kiroldegia, eta horietatik 200 sarrera eskuragarri daude aipatutako atarian. Sarrerak lehendik agortzen ez badira, larunbatean bertan leihatilan jarriko dira 16:00etatik aurrera. Kursaal aretoan sartzeko ateak 17:00 irekiko dira, saioa baino ordubete lehenago.\nBertso Egunera hurbiltzerik ez duten bertsozaleek telebistaz ikusteko aukera izango dute. ETB1-ek arratsaldeko saioa osorik eskainiko du larunbatean bertan, gaueko 22:00etan.\nBERTSO EGUNEKO PARTAIDEAK, BERTSO MUNDUTIK\nBertso poteoan, bertsolariak:\nArratsaldeko saioan, bertsolariak:\n8.-Maddi Ane Txoperena\nAfalosteko emanaldi bereziak: esketxak, bertso sorta musikatuak\n19.-"Lorratzak" taldea (laukotea)\nBESTE ALORRETAKO GONBIDATUAK\nOndarruko eta Donostiako Andrabanda batuka taldeak\n*Saioaren zuzendari artistikoa eta aurkezlea: Iraia Elias\n1. Miren Gaztañaga (aktorea)\n2. Ainhoa Alberdi (aktorea)\n3. Judith Montero (saxoa)\n4. Allarte oihal eta dantza taldea\n5. Maddi Oihenart (abeslaria)\nAfalostean: Laket musika taldeak joko du\nSarrerak salgai: www.bertsosarrerak.eu\nArgibideak: 943 694129\nBertso Eguna 2014 Afaria, janaria etxetik\nArrunta: 7 €\nGaztea: 5 €\nBazkidea: 5 €\nBertso Eguna 2014 Ekitaldia\nArrunta: 18 €\nGaztea: 8 €\nBazkidea: 13 €\nBertso Eguna 2014 Ekitaldia + Afaria\nArrunta: 40 €\nGaztea: 28 €\nBazkidea: 33 €


Gai-jartzaile tailerra egingo dute apirilaren 13an Gasteizen — Gaztezulo\nGai-jartzaile tailerra egingo dute apirilaren 13an Gasteizen\nGai-jartzaile tailerra egingo dute apirilaren 13an Gasteizen https://www.gaztezulo.eus/albisteak/gaijartzaile-tailerra-egingo-dute-apirilaren-13an-gasteizen https://www.gaztezulo.eus/albisteak/gaijartzaile-tailerra-egingo-dute-apirilaren-13an-gasteizen/@@download/image/araba_gaijartza_1365152552.jpg\nArabako Bertsozale Elkarteak antolatuta datorren apirilaren 13an gai-jartzaile ikastaroa egingo dute Arabako hiriburuko Amaia Zentroan. Tailerra doan izango da eta parte hartu nahi baduzu, dagoeneko zabalik da izen-emate epea!\nIkastaroa apirilaren 13an egingo dute, eta bi zatitan banatu dute egitaraua. Hasteko, goizeko 9:30etatik eguerdiko 12:00ak bitarte Josu Goikoetxea gai-jartzailea ariko da, Izan gai-jartzaile plazan saioa zuzentzen.\nBigarren txanda berriz, Uxue Alberdi bertsolariaren eskutik joanen da eta bertsolariaren begirada abiapuntu izanik, 12:00etatik 14:00ak bitarte, Gaiaren trataera, bertsolarien aldetik saioa aurkeztuko du.\nIkastaroan izena emateko epea zabalik da dagoeneko eta parte hartu nahi duen guztiak araba.sustapena@bertsozale.com helbidera mezu bat bidali beharko du.


Horgobisa, SL 1979ko uztailaren 19an hasi zen lan egiten. 1987. urtearen erdialdean geografikoki hedatzen hasi zen, Urretxuko udalerrian beste zentral bat irekitzearekin. 1999. urtearen amaiera aldean, berriz eragin-esparrua zabaldu zuen Nafarroako Olaztiko udalerrian beste hormigoi-planta bat abian jartzearekin.\nGaur egun, Horgobisa (HGB) enpresa-talde bat da, hiru hormigoi-zentralek eta Transportes Iñaki y Angel, SL deitzen den garraio-enpresa batek osatzen dutena.\nHorgobisa,SLk obra zibilerako eta eraikuntzarako egokituta dauden hormigoiak merkaturatzen eta prestatzen ditu, eta, halaber, hormigoia ponpatzeko zerbitzuak ere eskaintzen ditu –horretarako, hainbat irismen duten ponpak ditu–.\nGarraio-enpresak obretara banatzen du hormigoia, eta agregakin eta zementuetako lehengaien barne-garraioa ere egiten du.Era berean, agregakinak bezeroei banatzeko zerbitzuak ere egiten ditu, enpresak dituen bainuontzi eta dumperren bitartez.\nHorgobisa hormigoi-fabrikatzaileen elkarte nazionaleko (Anefhop) kide aktibo da hasiera-hasieratik, eta, indarrean dagoen EHE-08 aginduan ezarritako irizpideen arabera, Beasaingo zentralak produktuaren AENOR ziurtagiria du (N marka), ofizialki onartzen den bereizgarria (D.O.R EHE-08). Horrek bermeak eta onurak eskaintzen dizkie gure bezeroei.\nAtezatu osteko hormigoi armatua\nAire okluituko hormigoia


Sindikatuak berriro altxatu gara osasungintzako mahai sektorialetik, edukirik eza eta Osakidetzaren jarrera inposatzailea ikusita | LAB SINDIKATUA\nZerbitzu Publikoak Osasungintza Sindikatuak berriro altxatu gara osasungintzako mahai sektorialetik, edukirik eza eta Osakidetzaren jarrera...\nLAB, SATSE, ELA, CCOO, UGT eta ESK sindikatuon ohar bateratua:\nOsasuneko Mahai Sektorialeko kide garen sindikatuok kapitulu berri bat bizi izan dugu gaurkoan, edukirik ez daukan foro horren historian.\nHori dela eta, edukirik ez daukalako, pasa den urtarrilean mahaitik altxatu ginen, eta salatu genuen informazio foro baten aurrean gaudela, ez negoziazio esparru batean, eta gainera, Osakidetzak ez dituela errespetatzen lortzen diren akordio apurrak.\nGogora dezagun pasa den astean Eusko Jaurlaritzak iragarri zuela Gobernu Kontseiluak onartu zuela, joan den uztailean Mahaiko kide batzuen abala jaso zuen Garapen Profesionalerako aparteko deialdia. Iragarpen horren ondoren, Osakidetzak aparteko Mahai bat deitu du gaurko. Mahai horrek bi puntu zituen gai-zerrendan: garapen profesionala eta Basurtuko Bihotz-kirurgia.\nHarrigarria bada ere, eta berriro ere bere fede txarra eta negoziatzeko borondate eza erakutsiz eta propagandaren bidean sakonduz, Osakidetzak adierazi digu ez dakiela noiz jarriko duen martxan pendiente dagoen deialdia. Era berean, eta deialdian izandako atzerapenaren ondorioz, osagarri hori kobratu zezaketen pertsona batzuk kanpoan gera zitezkeela ikusita, Osakidetzak adierazi du “batzuk kanpoan geratuko direla eta beste batzuk sartuko direla”. Horrelako planteamenduak onartezinak dira eta argi erakusten digute Osakidetzak langileekiko daukan errespetu falta.\nGogora dezagun uztailean sinatu zen akordio baten aurrean gaudela, eta iazko abenduaren 31n gauzatu behar zela. Osakdietzak 6 hilabete daramatza bete gabe, eta gaur adierazitakoa ikusita, oraingoz, bete gabe jarraituko du. Soldata-murrizketa hau 2012tik dago indarrean.\nOsasun Sailak sinatutakoari ematen dion balio ezaren adibide ona da hau. Osakidetzak, alde bakarrez, edukirik gabe uzten ditu akordio hauek hala komeni zaionean.\nEgoera hori ikusita, Mahaian gauden sindikatu guztiok bilera uztea erabaki dugu.\nHori gutxi balitz, azpimarratu eta salatu nahi dugu Osakidetzak ez dituela sartu gaurko bileraren gai-zerrendan, behin ta berriz mahai gainean jarri ditugun aldarrikapenak. Aldarrikapen horien inguruan hainbat greba-egun deitu ditugu sindikatuok, azkena astelehen honetan.


Klabikordio - Wikipedia, entziklopedia askea.\nKlabikordioa, europar jatorriko teklatuzko, jotako harizko eta soinu bareko musika tresna bat da. Musika tresna hau ez da klabe, klabizenbalo edo klabezinarekin (harpsichord, ingelesez), espinetarekin edo birjinalarekin nahastu behar, azken hiru hauek pultsatutako harizkoak baitira.\nZortzi zortziduneko klabikordioa.\nKlabikordioaren teklak, palanka soilak baino ez dira: horietako bat jotzen den bakoitzean, teklaren kontrako muturrean sartutako metalezko ezten txiki batez (tangentea) jotzen da haria. Tangente honek zehazten du hariaren jubilazioa, bere luzeran banatzean. Hariak, zubia eta tangentearen artean duen luzerak, soinuaren altuera zehazten du. Banatutako hariaren bi zatietako batek, ez du soinurik ateratzen, feltrozko estalki batekin kontaktuan baitago.\nNicolas Poussinen olioa. Pradoko Museoa, Madril.\nJotzaileak bibrato txiki bat egin dezake (afinazioaren aldaketa azkar eta ia nabariezinezko bat), hatzarekin efektu bat eginez, alemanz Bebung (dardara) deitua: tekla pultsatua mantentzen duen indarra aldarazten du, tangentea haria ukitzen ari den bitartean. Mailuak haria askatzen duenean, honek, soinua ateratzeari uzten dio, eta desagertze kurba azkar bat du.\nKlabikordioak, klabizenbaloak ez bezala, "ukitze erantzuna" du: tekla bakoitza jotzeko erabiltzen den indarraren arabera, intentsitatea alda daiteke, hau, beti oso ahula izango den arren. Klabikordioaren mekanismotik abiatuta -piano (leuna) eta forte (indartsua)ren artean dinamika ezberdinekin jotzea ahalbidetzen duena, italiarrek, pianoforte edo pianoa sortu zuten, bere bi aurrekariak ziren klabikordioa eta klabizenbaloa atzean utzi zituena.\nHariak, soilik mailua aplikatu den tokiraino kitzikatzen direnez, zenbait tekla, bakoitza bere mailuarekin, hari berera lotuta egon daitezke (monokordioan bezala). Sistema honi, "klabikordio trasteatua" deritzo. Teknika honek eraikuntza sinpletzen du (hari gutxiago behar baitira), baina musika tresnaren abileziak mugatzen ditu, hari bakoitzean, nota bakarra jo baitaiteke aldi berean. Horregatik, ez zen batere ohikoa hari bakoitzari bi nota baino gehiago ematea. Oro har, hari bera banatzeko, garai horretan elkarrekin sekula entzuten ez ziren nota bikoteak aukeratzen ziren (do eta do sostenitua kasu, eta, halakorik ezean, txioa aukeratzen zen, hau da, notaren bariazio azkarra).\nKlabizenbalo, piano edo organoarentzat idatzitako edozein musika lan klabikordioarekin jo daitekeen arren, bere soinua, ganbera orkestra baten jo ahal izateko ahulegia da. Carl Philipp Emanuel Bach (Johann Sebastian Bachen semea) klabikordioarentzako lanen konposatzaile handi bat izan zen.\nKlabineta, funk eta rock estiloetan 1950eko hamarkadatik erabiltzen zena, oinarrian, seinale elektriko anplifikagarri bat eratzeko kapsula magnetiko bat erabiltzen zuen klabikordio elektriko bat zen.


19:25, 28 uztaila 2016ko berrikusketa\n24 bytes added , Duela 4 urte\n19:21, 28 uztaila 2016ko berrikusketa (aldatu)\n19:25, 28 uztaila 2016ko berrikusketa (aldatu) (desegin)\nMarinaledako ekonomia nezaritzan oinarritzen da, batik bat. Herria ezaguna da ezker politikak aplikatu direlako. Alkatea Juan Manuel Sanchez Gordillo izan da 1979tik aurrera, Ezker BatuarenBatua Berdeak-CA-CUTren aldetik. Gose-greba historikoa egin zuten []ean, baita hainbat [[latifundio]] [[okupazio|okupatu]] ere, "lurzorua landu egiten duenarena dela" aldarrikatzeko. Borroka luze horren ondoren (hamarkada bat baino gehiago iraun zuen), garapen indize altua lortu dute eta ia langabeziarik ez dago udalerrian, %2-ren ingurukoa da gaur egun. Beraz, 2008ko krisiaren eraginak ez dituztela era nabarian pairatu esan daiteke. Emaitza hau kapitalismoaren ordezko eredu bat ezarri delako da.\n1975. urtean, Franco hil ondoren, erregimen demokratikorantz abiatu zen Espainia. Hori horrela, 1977. urtean Marinaledan "Sindicato de Obreros del Campo" SOC (ondoren "Sindicato Andaluz de Trabajadores" SAT-en bihurtukobarnean bilduko zena) sortu zuten. Hurrengo urtean, lurrak eskuratzeko borroka hasi zuten, Bocatinaja lursaila okupatuz bi egunean.\n1979. urtean, frankismoaren ondorego lehen udal-hauteskunde demokratikoak jazo ziren. Marinaledan, "Colectivo de Unidad de los Trabajadores"-ek 11 zinegotzietatik 9 erdietsi zituen. Hori horrela, udaletxe berriak kaleen izendegia aldatu zuen, frankismoarekin eta guda zibilarekin erlazionatuta zeuden izenak kenduz eta herrikoiagoak zirenak jarriz. Esate baterako, Muñoz Grandes kalea Che Guevara kalea izatera pasatu zen, Espainiako plaza Herriaren plaza bihurtu zen, Francisco Franco Salvador Allende izena hartu zuen, etab.


Mundu zabaleko milaka programatzailek dirua irabazteko interesik gabe sorturiko nabigatzaile honek aukera berri eta erakargarriak ematen ditu\n1 iraila de 2002\nNabigatzailea, Interneteko paisaia (hau da, web orriak) ikusteko aukera ematen duen leihoa da. Egiari zor, erabat leiho gardenik ez da, kanpoaldearen pertzepzioa denek bihurtzen baitute, alde batera edo bestera. Horregatik, etxeko informatikan nabigatzaile jakin batek harturiko nagusitasunaren ondorioz -halaxe gertatzen da-eta Microsoft Internet Explorer izenekoarekin- erabiltzaile askok horixe hartzen dute nabigatzaile bakartzat, askotariko bat izan ordez. Nolanahi ere, nabigazio berezi horretan kapitaina ez da beti bera izan.\nBederatzigarren hamarkadaren erdialdean web fenomenoa bat-batean indartu zelarik, antonomasiazko nabigatzailea Netscape zen (Mosaic-en kontzeptuak hitzez hitz kopiatu zituena, alegia). Microsoft enpresak, ordenadore gehientsuenen eragile den sistema operatiboa sortu zuenak, Internet izango zen iraultzaren aurrean aski berandu erreakzionatu zuen baina, hori bai, olde gisa: Explorer nabigatzailea diseinatu eta Windows aplikazio behinenarekin batera (ezin bereiz zitekeen bata bestetik) banatu zuen. Jokaera horri esker, 1995 urtean Explorer sortu gabe zegon arren, Sarean konektaturik dauden ordenadore guztien %90ean funtzionatzen du egun. Zazpi urte honetan Nestcape-k alderantzizko bidea egin du: merkatuaren %70 izatetik %7ra jaitsi da.\nLehentasuna galtzean, Netscape-ko arduradunek 1998an bota zuten hordago haren emaitzak lau urte geroago hasi dira biderkatzen: bere programaren barrunbeen sekretuak argitara atera eta munduari oparitan entregatu zizkioten, aurrerantzean ikerlari altruistek sistema haren garapenean lagun zezaten: horrelaxe sortu zen Mozilla (www.mozilla.org): software askearen proiektu distiratsuenetako bat izaki, bere lehen bertsio egonkorra ekainean sortu da.\nMozilla, dena den, ez da nabigatzaile hutsa: posta elektronikoa irakurtzeko, web orriak sortzeko, albisteak ezagutzeko eta chateatzeko lanabes multzoa da eta, halakotzat, GPL lizentziak (hau da, lizentzia horri eutsiz gero, programen aldaketa eta banaketa askea egiteko baimena ematen duena) ezarritako baldintzak betetzen dituzten programatzaileek hobetu eta erabil dezakete.\nBulto eta karga handikoak\nErabiltzaile askotxok Mozilla eta Explorer sistemei leporatzen dietenez, arin funtzionatu ahal izateko megahertzez eta megabytez beteriko ordenagailua eduki behar omen da; izan ere, horien tamaina dela medio, egin berri diren ordenagailuetan bakarrik balia daitezke. Mozillak, merkatuari egotzi beharreko eragozpen erantsia du, oraino: etxeko ordenagailu guztietan Explorer dagoenez, web guneen diseinugile askok (gehiegik) Microsoften nabigatzailea bakarra balitz bezala dihardute; adituen arabera, ordea, ez da hori inondik ere estandarrak gehien errespetatzen dituena. Horren eraginez, zenbaitetan Mozillaren bitartez -honek estandarrak zorrozki errespetatzen dituela kontuan izanda- ikusten diren orriak, deskonfiguratuta edo erabat erabiltezin agertzen dira, banku elektronikoren batekin gertatzen den legez.\nEragozpen horiek orekatzeko edo, nabigatzeko era berriak dakartza Mozillak. Ezkerretan irekitzen diren erlaitzetan albisteak, burtsari buruzko informazioa edo zuzeneko sarbideko bilaketa-barrak beti eguneraturik eduki daitezke. Aukera baliagarrienetako bat, nabigatzaile bakarrean web orri asko irekitzea bideratzen duena da: era horretan, kaotikoki zabalduriko eta sarbide aldrebeseko leihoez mahaia betetzeari saihets egiten zaio. Beste aldetik, ohiz publizitatea agertzen duten leihoak (pop-ups) suntsitzeko eta -besteak beste, cookie susmagarriak bahetuz- segurantzia areagotzeko aukera ematen digu Mozillak.\nInstalatu berritan, nabigatzailearen itxura eta Netscape 4-arena berdin-berdinak dira, hots, zaharkitutako traste batena. Nolanahi ere, hori erabat aldatu daiteke, Interneten erabilgarri dauden hamaika “jantziri” esker. Jantzi horien instalazioa soil-soila da: aski da klik bakarra egitea, hortik aurrerakoa aplikazioaren konturakoa baita. Malgutasun horretan datza Mozillaren arrakasta, kanpoko diseinua baino askoz ere alderdi sakonagoez arduratzen baita. Mozillaren inguruan, erantsi baliagarri eta interesgarriak garatzen ari diren programatzaile askok dihardute lanean. Sagu-keinu (mouse gestures) soilen bidez, esate baterako, atazarik oinarrizkoenak egin daitezke: atzera jotzea, orri bat kargatzea, leiho berria irekitzea, etab.\nNetscapek bere sistemaren barrunbeak oparitan entregatu bazituen, zer irabazi ote du oraingoan bere programaren bihotza zabalduta? Zer eskaintzen ote digu? Bere 6. bertsioan (5. bertsiorik ez da izan) Mozillako langile boluntarioen lana ontziratu eta hainbat funtzionaltasun erantsi baizik ez du egin (hala nola America Online-ko aldiuneko mezularitza programa: horrek, iturri-kodea -erraiak- erabilgarri ez duenez ezin atxiki dakioke Mozilla proiektuari). Nabigatzaile aske horrek, ordea, IRC (chat) programa apala dauka, internauta hasi berriek biziki maite ez dutena. Ezbaian dabilen erabiltzaileak kontuan izan behar du ez duela zertan aukera egin hainbeste nabigatzaileren artean: ordenagailu berean horrelako bat baino gehiago ibil daitezke erraztasun osoz; areago, badago denak batera abiarazteko aukera ere. Bat baino gehiago probatu eta bata zein bestea baliatzea komeni izaten da, bakoitzak bere eginkizun egokiena bete dezan. Izan ere, aldatzea oso gutxitan izan da orain bezain erraza.\nZerbait omen du Opera horrek, erabiltzearren kobratzen duen bakanetako bat izaki; dena den, eskua patrikan sartzeko prest ez dauden erabiltzaileek publizitatedun leiho batez hornitutako beste bat dute, doan. Opera arin eta egonkorra da eta erraztasun osoz mugitzen da bi nabigatzailerik baliatuenak (Explorer eta Netscape) herrestan eta nekez dabiltzan makinetan. Java bera ere ez daukan bertsio arin-arina ere balia dezake erabiltzaileak.\nMozilla eta Galeon, nabigatzaileen munduan, zinemako Potoloa eta Argala dira. Biek daukate nukleo bera (Mozillarena), baina web orriak ikusteko balio ez duten erantsi guztiak kendu ditu Galeonek: ez du chatik, ez posta elektronikorik, ezta web-ak sortzeko programarik ere. Horri esker arinago bihurtu da eta, nabigatu ordez, hegan doa ziztu bizian.\nLynx apaingarririk gabea eta gogorra da, ez da erakargarria. Testuak bakarrik nabigarazteko antonomasiazko gailuak, webetako imajina asmatu aurreko garai iraganetara darama erabiltzailea. Txikia baino areago, ñimiñoa da, ia zeinahi ordenagailutan funtzionatzen du (are aspaldikoenetan ere) eta, koloretako marrazkiek baino haratago, web gune bati baliagarritasuna aitortzen dion erabateko bermea da. “Lynx-ekin ikusten bada, beste zeinahi nabigatzailerekin ikusiko da” esakunea egia hutsa da. Berarekin proba egitea komeni izaten da, Internet nola aldatu den egiaztatzeko besterik ez bada ere.\nExplorer, Netscape, Mozilla, Galeon, Opera eta Lynx icebergaren muturra baino ez dira. Hainbat modutan web-era hurbildu ahal izateko hamaikatxo nabigatzaile bitxi, berezi eta harrigarri daude hor zehar. Browsers.com izenekoak horietako askoren azterketa eta osagarriak eskaintzen ditu.\nMaiz kontsumitzea, gizentasun eta kariesaren eragile\nMusikari, dantzari eta aktoreak ere, goi-tituludun\nKirolak eta politikak albistegien erdia osatzen dute\n"Zientziak aztertu egiten du gizakia, eta ez harengandik urrundu"\nGoiz tratatzen bada, arazo horien bilakaera gerora daiteke\nUra, sustraien garbiketa eta mimo asko\nGainerakoen bizia aseguratzea\nHelburua: haztea, baina hurrengo belaunaldiei kalterik eragiteke\nDenetik jaten ikasteko urte egokienak